Ramai mula balik ke Kelantan hari ini
Oleh ROHANA MOHD. NAWI

16 Julai 2021, 6:37 pm
KOTA BHARU – Polis mengesan peningkatan kira-kira lima peratus jumlah kenderaan dari negeri-negeri utara tanah air yang memasuki Kelantan melalui sekatan jalan raya (SJR) di Jeli hari ini.
Timbalan Ketua Polis Kelantan, Senior Asisten Komisioner Abdullah Muhammad Piah berkata, peningkatan peratusan kemasukan kenderaan di SJR itu dikesam berlaku bermula pagi tadi sehingga pukul 12 tengah hari.
Katanya, bagaimanapun, dua SJR di Pasir Puteh yang menjadi pintu masuk dari Terengganu dan Gua Musang untuk perantau dari ibu negara dilihat tiada berlaku peningkatan kemasukan kenderaan setakat ini.
“Berdasarkan pemerhatian, jumlah kenderaan di sekitar kawasan Kota Bharu juga meningkat sebanyak 15 peratus pada hari ini berbanding sebelumnya.
“Peningkatan kenderaan di Kota Bharu juga berkemungkinan orang ramai keluar untuk membeli barangan keperluan untuk persiapan menyambut Hari Raya Aidiladha,” katanya ketika dihubungi Kosmo! hari ini.
Menurut Abdullah, pemerhatian polis turut mendapati, peningkatan kenderaan yang berada di atas jalan raya di daerah Tumpat dan Machang juga meningkat lima peratus pada hari ini.

Sehubungan itu, Abdullah turut menasihatkan perantau yang pulang ke Kelantan agar menyediakan dokumen yang lengkap dengan alasan kukuh supaya tidak menimbulkan masalah ketika mereka tiba di SJR untuk ke negeri ini.
“Bagaimanapun, kita tidak menggalakkan perantau mengambil peluang merentas negeri untuk pulang ketika ini.
“Seeloknya, semua perantau tidak pulang ke kampung halaman bagi mengelakkan berlakunya penularan jangkitan Covid-19,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kemaluan mengecil antara simptom Covid-19
Oleh KOSMO!

16 Julai 2021, 6:17 pm
LONDON – Satu kajian mendapati sebilangan individu di seluruh dunia mengakui mengalami lebih 200 simptom Covid-19 panjang yang memberi kesan kepada kehidupan seharian mereka, termasuk saiz zakar semakin mengecil, lapor akhbar The Sun semalam.
Kajian secara online yang dijalankan di 56 buah negara itu menemui pelbagai masalah termasuk melibatkan otak, paru-paru dan kulit pesakit.
Hampir 3,400 responden yang mengambil bahagian adalah mereka yang disahkan atau disyaki dijangkiti Covid-19.
Daripada kajian tersebut, kumpulan  penyelidik mengenal pasti sebanyak 203 simptom melibatkan 10 sistem organ manusia.
Antara masalah utama yang dialami responden adalah kegagalan fungsi seksual serta saiz zakar yang semakin mengecil.
Selain itu, beberapa masalah luar biasa yang dialami termasuk menopaus pada usia  lebih muda, kegagalan untuk menguap dan menangis serta sikap agresif.

“Dalam kaji selidik unik ini, kami menyoal secara langsung  penduduk di seluruh dunia untuk mendapatkan bukti.
“Jadi, ini adalah simptom Covid-19 yang paling menyeluruh yang dikesan setakat ini,” kata penulis kanan penyelidikan tersebut, Dr. Athena Akrami.
Tambah Akrami, kegagalan memori dan kognitif untuk berfungsi yang dialami oleh lebih 85 peratus responden merupakan gejala neurologi yang paling banyak dan berterusan.
“Selain itu, gejala seperti sakit kepala, kesukaran untuk tidur, vertigo, sensitif kepada bunyi bising dan cahaya serta halusinasi adalah antara simptom sensorimotor yang sering dialami,” ujarnya.
Berdasarkan penemuan tersebut, pasukan penyelidik turut melahirkan kebimbangan terhadap kemungkinan ramai lagi pesakit yang ‘menderita dalam diam’. – AGENSI


Remaja 18 tahun bakal cipta nama sebagai pelancong angkasa lepas termuda
Oleh KOSMO!

16 Julai 2021, 7:00 pm
AMSTERDAM – Seorang remaja lelaki berusia 18 tahun yang menggantikan seorang  pembida rahsia bagi penerbangan roket Blue Origins akan terbang ke angkasa lepas bersama  manusia paling kaya di dunia, Jeff Bezos pada 20 Julai ini, lapor akhbar Daily Mail kelmarin.
Oliver Daemen ialah anak hartawan asal  Belanda, Joes Daemen yang merupakan pembida kedua bagi tiket tersebut.
Pembida asal yang membayar AS$28 juta (RM117.6 juta) akan terbang pada tarikh lain kerana ‘konflik jadual’.
Oliver akan menjadi angkasawan termuda dan pelancong angkasa lepas pertama yang menaiki roket Blue Origins milik Bezos.
“Saya sangat teruja untuk terbang ke angkasa lepas. Saya mengimpikannya sepanjang hidup dan bakal menjadi angkasawan termuda memandangkan saya baru berusia 18 tahun,” kata Oliver dalam satu mesej video.
Blue Origins berkata, Oliver sangat berminat dengan angkasa lepas, Bulan dan roket sejak berusia empat tahun.

Syarikat itu bagaimanapun tidak mendedahkan harga tiket yang dibayar Oliver namun mengesahkan dia mengambil bahagian dalam lelongan itu.
Oliver kini dalam perjalanan ke Texas untuk penerbangannya yang dijadualkan berlangsung pada Selasa depan. -Agensi


Bapa namakan anak sempena nama wanita simpanan
Oleh KOSMO!

16 Julai 2021, 7:00 pm
CRESTWOOD, KENTUCKY – Seorang wanita di Amerika Syarikat mendedahkan taktik licik bapanya yang menamakannya sempena nama perempuan simpanan lelaki tersebut bagi mengelakkan rahsia kecurangan terbongkar, lapor portal berita MailOnline semalam.
Kristina Fletcher, 31, berkata, nama itu dipilih oleh bapanya agar ibunya tidak mengesyaki kecurangannya sekiranya dia tersilap memanggil nama ibunya dengan nama Kristina.
“Kebanyakan orang diberi nama bersempena sesuatu yang istimewa atau ada kisah menarik di sebaliknya, namun tidak bagi saya,” kata Fletcher dalam satu video di TikTok.
Menurut wanita itu, ketika ibunya sedang hamil , ibu dan bapanya membuat perjanjian bahawa sekiranya anak yang dilahirkan ialah perempuan, maka bapanya akan memberi nama bayi tersebut.
“Selepas saya dilahirkan secara pembedahan, ibu saya dalam keadaan lemah akibat kesan ubat, jadi, bapa saya menyelesaikan segala urusan dokumentasi.
“Akhirnya, dia mendaftarkan nama saya sebagai Kristina dan ibu saya pun bersetuju dengan nama tersebut,” ujarnya.

Tambah Fletcher, semua perkara berjalan dengan lancar sehinggalah beberapa bulan kemudian, apabila ibunya mendapat tahu bahawa bapanya berlaku curang.
“Cuba teka siapa nama perempuan (kekasih bapa) itu? Kristina.
“Jadi, jika dia tersilap memanggil ibu saya dengan nama Kristina, dia boleh menipu dan berkata bahawa dia bercakap tentang saya,” katanya.
Fletcher turut menjelaskan, bapanya telah meninggalkan ibunya ketika dia berumur tiga tahun, dan sejak itu, lelaki tersebut tidak pernah menghubunginya dan adik-adiknya sehingga mereka dewasa.
Video yang dimuat naik itu menjadi tular dan menerima 680,000 tontonan serta mendapat ribuan komen daripada pengguna TikTok lain yang turut berkongsi kisah di sebalik nama.
“Sepupu saya dinamakan bersempena dengan nama pengedar dadah kegemaran bapanya,” tulis seorang netizen. – AGENSI


2.6 juta baki orang dewasa di KL, Selangor terima suntikan menjelang Ogos
Oleh MOHD. HUSNI MOHD. NOOR

16 Julai 2021, 7:10 pm
PUTRAJAYA – Lebih 2.6 juta individu dewasa di Kuala Lumpur dan Selangor akan menerima sekurang-kurangnya suntikan dos pertama vaksin Covid-19 menjelang 1 Ogos depan.
Perkara itu dimaklumkan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar pada sidang akhbar mingguan Badan Bertindak Imunisasi Covid-19 (CITF) di sini hari ini.
Khairy Jamaluddin berkata, agihan vaksin itu akan dilaksanakan menerusi program dikenali sebagai Operasi Lonjakan Kapasiti.
Beliau berkata, sidang Majlis Keselamatan Negara (MKN) semalam mencapai persetujuan terhadap operasi berkenaan malah ia diperincikan di peringkat CITF, hari ini.
“Operasi Lonjakan Kapasiti ini adalah satu inisiatif bagi membendung penularan jangkitan Covid-19 di Lembah Klang ketika ini.
“Berdasarkan data dikeluarkan Jabatan Perangkaan Malaysia (DOSM), seramai 6.1 juta individu berusia 18 tahun direkodkan di Kuala Lumpur dan Selangor.

“Malah, sehingga semalam, seramai 3.5 juta daripada mereka sudah menerima sekurang-kurangnya satu dos dan baki 2.6 juta lagi belum menerima suntikan,” katanya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siap berinai, bakal suami pula batal nikah
Oleh MOHD RIDZAUDDIN ROSLAN

16 Julai 2021, 5:48 pm
PETALING JAYA- Kebahagiaan mendirikan mahligai perkahwinan bersama suami tersayang pastinya menjadi antara impian setiap wanita lantaran konsep kasih sayang yang memerlukan manusia hidup berpasangan.
Bagaimanapun, impian tersebut tidak menyebelahi nasib seorang wanita apabila bahtera perkahwinan yang bakal dilayari bersama pasangannya akhirnya tersadai selepas lelaki itu menghilang sebelum majlis akad nikah diadakan.
Cerita sedih itu dikongsikan seorang pengguna TikTok menggunakan akaun @sulongnakal90_ selepas mendedahkan bakal suaminya menghilang secara tiba-tiba sebelum pernikahan mereka.
Menerusi perkongsian itu, wanita yang sudah mengenakan lukisan inai di kedua-dua bahagian tangannya turut menunjukkan segala persiapan menjelang hari istimewa mereka berdua.
Lebih memilukan, wanita itu sempat membuat sesi ‘live’ semasa majlis berinai serta cuba menghubungi tunangnya berulang kali namun tiada maklum balas diterima.
Pada masa sama, dia juga mengakui telah redha dengan apa yang berlaku dan bersedia menerima lelaki itu semula pada masa akan datang jika masih ada jodoh antara mereka.

Rata-rata pengguna aplikasi TikTok juga turut mengirimkan pelbagai kata semangat selain mendoakan wanita itu terus kuat menghadapi dugaan tersebut.
Bagi @atiqahumar, dia meminta agar wanita itu kuat dan menyifkan apa yang berlaku mempunyai hikmah dan telah diaturkan oleh Allah.
@Bby_surie juga mendoakan agar dia bertemu lelaki yang ikhlas kelak selain tidak dapat membayangkan dugaan dihadapi wanita itu menjelang hari perkahwinan. -K! ONLINE


Vaksinasi walk-in warga emas bermula esok
Oleh KOSMO!

16 Julai 2021, 5:42 pm
PUTRAJAYA – Sistem walk-in kepada penduduk warga emas Lembah Klang akan dimulakan esok bagi mereka yang belum menerima apa-apa janji vaksinasi setakat ini.
Menteri Penyelaras Imunisasi Covid-19, Khairy Jamaluddin Abu Bakar berkata, mereka akan dibenarkan memasuki ke pusat pemberian vaksin (PPV) menerusi laluan khas.
Kosmo! semalam melaporkan Menteri Kesihatan, Datuk Seri Dr. Adham Baba mengumumkan bahawa penduduk Lembah Klang berusia 60 tahun ke atas dan masih belum lagi menerima vaksin Covid-19 dibenarkan datang secara ‘walk-in’ atau tanpa janji temu.
Beliau berkata, lokaliti berkenaan dipilih sebagai perintis sebelum inisiatif tersebut diperluaskan ke seluruh negara secara berperingkat. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada kebenaran rentas negeri Hari Raya Aidiladha
Oleh KHAIRULMIZAN YAHYA

16 Julai 2021, 5:54 pm
KUANTAN – Timbalan Perdana Menteri, Datuk Seri Ismail Sabri Yaakob menegaskan tiada kebenaran rentas negeri dibenarkan sempena sambutan Hari Raya Aidiladha pada 20 Julai ini.
Beliau berkata, semua negeri kini berada dalam fasa satu dan fasa dua Kawalan Pergerakan dalam Pelan Pemulihan Negara (PPN).
“Saya nak beritahu yang rentas daerah, rentas negeri, di mana-mana fasa pun belum dibenarkan. Fasa satu memang tak boleh. Fasa dua pun masih tidak boleh.
“Jadi seluruh Malaysia sekarang dalam dua fasa iaitu dalam fasa satu di beberapa buah negeri dan yang berpindah ke fasa dua pun lebih kurang lapan buah negeri.
“Jadi fasa satu atau fasa dua masih belum boleh rentas daerah ataupun negeri,” katanya selepas melakukan tinjauan di pusat pemberian vaksin (PPV) Dewan Jubli Perak Sultan Ahmad Shah, dekat sini, hari ini. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Takaful IKHLAS perkenal Bantuan IKHLAS Supreme Takaful
Oleh KOSMO!

16 Julai 2021, 5:40 pm
PETALING JAYA – Takaful Ikhlas General Berhad (Takaful IKHLAS) baru-baru ini memperkenalkan Bantuan IKHLAS Supreme Takaful, iaitu pelan perlindungan komprehensif untuk peserta takaful individu yang menyertai pelan IKHLAS Comprehensive Private Car Takaful dan IKHLAS Private Car Comprehensive Plus Takaful.
Bantuan IKHLAS Supreme Takaful dilengkapi pelbagai manfaat yang mengutamakan keselamatan serta memberi ketenangan dan keselesaan kepada peserta jika berlaku kejadian yang tidak diingini, merangkumi manfaat kemalangan diri, program bantuan kereta dan elaun kesulitan dengan sumbangan takaful yang berpatutan.
Presiden dan Ketua Pegawai Eksekutif Takaful IKHLAS, Eddy Azly Abidin berkata, dengan sumbangan takaful yang sangat berpatutan, seseorang individu boleh menikmati pelbagai manfaat sebagai pelengkap kepada perlindungan takaful motor yang disediakan oleh Takaful IKHLAS.
“Terdapat empat pelan pilihan dan peserta boleh memilih untuk menyertai pelan Silver, Gold, Platinum atau Premium berdasarkan keperluan dan kemampuan.
“Selain manfaat kemalangan diri, Bantuan IKHLAS Supreme Takaful turut menyediakan Program Bantuan IKHLAS Road Assist yang merangkumi perkhidmatan bantuan tunda 24 jam tanpa had akibat kemalangan dan kerosakan di jalan raya, perbelanjaan teksi, penginapan hotel serta manfaat kemalangan diri 24 jam di seluruh dunia,” katanya dalam satu kenyataan.
Bantuan IKHLAS Supreme Takaful menyediakan perlindungan manfaat kemalangan diri bagi pemandu dan penumpang, meliputi perbelanjaan perubatan dan hospital.

Sekiranya berlaku kematian atau hilang keupayaan kekal akibat kemalangan, penuntut atau waris akan menerima manfaat kemalangan diri sehingga RM100,000 dan manfaat digandakan sehingga RM200,000 sekiranya kemalangan berlaku ketika cuti umum Malaysia.
Menariknya, ia turut dilengkapi dengan manfaat elaun kesulitan seperti bantuan kad kredit Islamik, bantuan pembiayaan pinjaman kereta Islamik, elaun untuk kerosakan atau kehilangan kereta dan banyak lagi.
Eddy Azly menambah, Takaful IKHLAS menekankan konsep tolong-menolong antara satu sama lain dalam operasi harian.
“Berasaskan konsep ini juga, kami memperkenalkan produk Bantuan IKHLAS Supreme Takaful agar dapat membantu mengurangkan bebanan kewangan para peserta dan keluarga mereka sekiranya berlaku kejadian yang tidak diingini seperti kemalangan atau kerosakan kenderaan terutamanya di ketika waktu yang penuh cabaran ini,” katanya.
Bantuan IKHLAS Supreme Takaful boleh didapati mulai dari 1 Julai 2021 menerusi semua cawangan Takaful IKHLAS, ejen-ejen berdaftar atau e-mel kepada [email protected].
Maklumat lanjut boleh didapati di www.takaful-ikhlas.com.my


20 lokaliti di 4 negeri kena PKPD
Oleh SITI AMINAH MOHD YUSOF

16 Julai 2021, 5:58 pm
PETALING JAYA – Sebanyak 20 lagi lokasi baharu di Pahang, Selangor, Sabah dan Sarawak dikenakan Perintah Kawalan Pergerakan Diperketatkan (PKPD) berkuat kuasa Ahad ini hingga 31 Julai depan.
Timbalan Perdana Menteri, Datuk Seri Ismail Sabri Yaakob berkata, arahan tersebut melibatkan 13 lokaliti di Kuantan serta satu lagi lokaliti di Taman Chengal, Temerloh, Pahang.
“Kawasan tersebut ialah Tanjung Lumpur, Peramu, Anak Air, Sungai Derhaka, Kempadang, Sungai Soi, Kampung Pahang dan Taman Seri Inderapura.
“Selain itu, arahan PKPD di Kuantan turut meliputi Taman Indera Sempurna, Taman Tas serta Pandan, Sungai Isap, Lorong Seri Teruntum dan Taman Impianku,” katanya dalam satu kenyataan di sini hari ini.
Dalam pada itu, empat lokaliti di Selangor dikenakan PKPD melibatkan Pangsapuri Damai, Petaling Jaya; Jalan Pandan Indah, Hulu Langat, Jalan Batu Nilam serta Bandar Bukit Tinggi, Klang dan Taman Samudera di Gombak.
Tambahnya, PKPD turut dikenakan terhadap dua lokaliti di negeri Sabah iaitu Ladang Sawit KLK Lungmanis serta Perumahan Kilang di Silabukan, Lahad Datu dan Kampung Pinolobuh Bukid di Kota Belud.

“Manakala PKPD di Kuching, Sarawak melibatkan tiga lokaliti iaitu Kampung Seratau, Kampung Astana Lot dan Kampung Sungai Bedil Besar,” katanya.
Dalam pada itu, beliau mengumumkan PKPD membabitkan dua lagi lokaliti di Sabah iaitu Kampung Siasai Dundau, Kota Belud dan Kampung Naruntung, Pitas yang sepatutnya tamat esok disambung sehingga 31 Julai depan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sampai tua beruban baru kes nak turun, kita bebas? – Awal Ashaari
16 Julai 2021, 4:52 pm
PETALING JAYA – Krisis pandemik yang semakin meruncing di negara ini mengundang banyak luahan dan tekanan yang dialami semua orang, tidak terkecuali golongan artis.
Pengacara Awal Ashaari misalnya yang mengakui kecewa dengan keseluruhan sistem pentadbiran yang menguruskan pandemik sehingga negara mencatatkan peningkatan mendadak kes harian Covid-19.
Soal Awal atau nama lengkapnya Ahmad Awaluddin Ashaari, sampai bila rakyat perlu hidup seperti ini sehingga menyaksikan ramai kehilangan kerja dan perniagaan gulung tikar.
“Tiada arahan yang jelas, tiada jaminan bila dan sampai bila kita perlu hidup begini? Tiada pengurusan krisis yang bagus untuk kita semua.
“Duduk rumah dah, kena cucuk vaksin dah. Tutup bisnes dah. Hentikan penggambaran dah. Kena buang kerja pun dah. Pinjaman rumah, kereta dan gaji pekerja bulan-bulan kena juga bayar. Duit simpanan dah banyak susut. Duit dah lama tak masuk-masuk,” luahnya.
Pengacara Melodi itu meluahkan perasaan kecewanya menerusi hantaran dalam Instagram sebentar tadi.

Dalam hantaran sama, suami kepada pelakon Scha Alyahya itu juga turut meluahkan perasaan terhadap perkembangan kehidupan dua orang anaknya iaitu Lara Alana dan Lyla Amina.
Katanya, Lara mengalami masalah tercicir dalam pelajaran akibat sudah setahun mengikuti pembelajaran dalam talian.
“Anak dah setahun belajar dalam talian. Dah habis darjah dua pun. Tercicir pelajaran jangan cakaplah. Seorang lagi sejak lahir menghadap kipas kat siling, tak kenal dunia luar.
“Nak ambil angin di kawasan rumah pun pengawal keselamatan halau suruh masuk berkurung dalam rumah. Jadi, kes naik 13,000, apa patut kita buat? Raikan di rumah?” katanya.
Semalam, negara mencatatkan peningkatan kes Covid-19 kepada 13,215 berbanding kelmarin iaitu 11,618 kes.
Dalam minggu ini sahaja, kes harian Covid-19 menunjukkan peningkatan luar biasa dengan menyaksikan negeri Selangor mencatat angka tertinggi. – K! ONLINE


PKPD 34 mukim di Selangor tamat hari ini
Oleh SITI AMINAH MOHD YUSOF

16 Julai 2021, 5:27 pm
PETALING JAYA – Perintah Kawalan Diperketatkan (PKPD) melibatkan 34 mukim di Selangor tamat mengikut jadual yang ditetapkan, hari ini.
Timbalan Perdana Menteri, Datuk Seri Ismail Sabri Yaakob berkata, sidang khas Majlis Keselamatan Negara telah meneliti pembentangan Kementerian Kesihatan (KKM) mengenai situasi semasa dan bersetuju untuk tidak melanjutkan PKPD di kesemua mukim terlibat.
“Selain itu, PKPD di Kilang Jimat Jaya Sdn Bhd, Kawasan Industri Ringan Bukit Makmur serta Asrama Pekerja, Kuala Muda, Kedah turut tamat seperti dijadualkan berkuat kuasa esok.
“Manakala PKPD di Taman Desaria, Seremban, Negeri Sembilan berakhir pada Ahad ini mengikut jadual yang ditetapkan,” katanya dalam satu kenyataan akhbar di sini hari ini.
Beliau menambah, PKPD membabitkan tiga lokaliti di Sabah iaitu Kampung Pantai Emas, Kota Belud; Kampung Iban Kuala Nansang, Tawau dan Kampung Babagon, Penampang serta satu lagi lokaliti di Taman Nagasari, Pulau Pinang berakhir esok. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bayi lelaki ditemui terapung dalam kolam
Oleh EDDY AQMAL MOHAMED HAMIDI

16 Julai 2021, 5:23 pm
KAJANG – Seorang bayi lelaki berusia setahun kini berada dalam keadaan kritikal selepas ditemui dalam keadaan separuh tenggelam di kolam buatan sendiri di rumah keluarganya di Bandar Tasik Kesuma, Beranang di sini semalam.
Ketua Polis Daerah Kajang Asisten Komisioner Mohd. Zaid Hassan berkata, pihaknya menerima laporan berhubung kejadian kira-kira pukul 9.11 pagi semalam daripada pihak Hospital Kajang selepas bayi berkenaan dibawa untuk mendapatkan rawatan.
“Kejadian berlaku ketika bapa mangsa sedang tidur di dalam bilik manakala ibu serta neneknya sedang memasak di dapur dan setelah selesai memasak si ibu menyedari mangsa telah tiada lalu mula mencarinya di sekitar rumah.
“Ibu mangsa kemudiannya menemui bayi berkenaan dalam keadaan separuh tenggelam di dalam kolam buatan di kawasan rumah tersebut lalu dikejarkan ke poliklinik berhampiran sebelum dibawa ke Hospital Kajang dan seterusnya dipindahkan ke Hospital Tunku Azizah Kuala Lumpur (PICU),” katanya menerusi satu kenyataan hari ini.
Difahamkan, mangsa kini sedang mendapatkan rawatan di Wad Pediatrik Kanak-kanak susulan keadaannya yang kritikal dan memerlukan rawatan rapi.
Menurut Mohd. Zaid, hasil siasatan mendapati mangsa dipercayai merangkak keluar ke halaman rumah melalui pintu gril utama yang tidak berkunci sebelum terjatuh ke dalam kolam tersebut.

“Kes disiasat di bawah Seksyen 31(1)(a) Akta Kanak kanak 2001 dan jika disabit kesalahan boleh didenda tidak melebihi RM20,000 atau penjara tidak melebihi 10 tahun atau kedua duanya.
“Pihak Polis menyeru sekiranya mana-mana individu yang mempunyai maklumat berhubung kejadian untuk menghubungi Ibu Pejabat Polis Daerah (IPD) Kajang di talian 03-89114222 atau mana-mana Balai Polis atau Pegawai Penyiasat kes, Inspektor Suresh di talian 017-4333795,” katanya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Baling batu rumah kekasih selepas enggan berkahwin
Oleh MOHD YUNUS YAKKUB

16 Julai 2021, 4:38 pm
KLANG – Berang teman wanita enggan berkahwin membuatkan seorang lelaki membaling batu ke tingkap rumah kekasihnya itu sehingga pecah dalam kejadian di Taman Indah di sini kelmarin.
Kejadian berlaku 3.20 petang itu disedari mangsa berusia 20 tahun sebelum melaporkannya kepada ibunya yang bekerja sebagai eksekutif dokumentasi.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mendapati wanita itu menyatakan melihat sebuah motosikal jenis Yamaha 135LC warna kuning dinaiki dua lelaki di lorong belakang rumahnya.
Katanya, semakan rakaman televisyen litar tertutup (CCTV) rumah jiran mangsa mendapati suspek telah bertindak membaling batu ke arah tingkap bilik tingkat satu rumahnya sehingga pecah.
Ibu kepada wanita itu kemudiannya melaporkan kejadian itu kepada pihak polis.
“Bertindak hasil maklumat, tiga lelaki ditahan berusia 17 hingga 28 tahun ditahan di bawah bangunan sebuah flat di Pandamaran di sini.

“Kita turut merampas sebuah motosikal Yamaha 135LC yang digunakan suspek semasa kejadian untuk siasatan,” katanya ketika dihubungi Kosmo! hari ini.
Beliau menambah, siasatan awal dilakukan mendapati punca kejadian disebabkan rasa tidak puas hati salah seorang suspek berusia 23 tahun selepas teman wanitanya enggan berkahwin.
Ujar Shamsul Amar, hasil siasatan turut mendapati suspek dan kekasihnya itu telah bercinta lebih daripada tujuh tahun.
“Semakan mendapati kesemua suspek tidak mempunyai rekod lampau dan negatif dadah. Mereka kini direman selama dua hari untuk siasatan lanjut mengikut Seksyen 427 Kanun Keseksaan,” jelasnya. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Program PTPTN Prihatin bantu 3,750 keluarga asnaf
Oleh ZULKIFLI MANZOR

16 Julai 2021, 5:32 pm
PETALING JAYA – Perbadanan Tabung Pendidikan Tinggi Nasional (PTPTN) memperuntukkan RM300,000 untuk membantu golongan sasar menerusi program PTPTN Prihatin.
Sebanyak 3,750 keluarga asnaf yang terjejas ekoran penularan Covid-19 bakal mendapat manfaat daripada program yang dianjurkan dengan kerjasama Pertubuhan Kebajikan Dana Kita tersebut.
Pengerusi PTPTN, Datuk Wan Saiful Wan Jan berkata, pelaksanaan PKP di seluruh negara menyebabkan ramai menghadapi kesusahan terutama golongan asnaf.
“Sebagai sebuah organisasi yang cakna dan prihatin, PTPTN melalui Skuad PTPTN Prihatin terpanggil untuk memberi sumbangan kepada golongan asnaf.
“Saya berharap sumbangan sedikit sebanyak ini dapat membantu meringankan beban. Sumbangan ini menggunakan wakalah zakat yang memang merupakan hak mereka yang layak,” katanya dalam satu kenyataan media hari ini.
Terdahulu, PTPTN dalam kenyataan sama memaklumkan setiap keluarga akan menerima sumbangan bakul makanan mengandungi barangan keperluan.

Agihan bermula hari ini di Kedah dan Skuad PTPTN Prihatin akan bergerak ke negeri-negeri lain selepas itu.
Pengagihan sumbangan dibuat selaras dengan prosedur operasi standard  ditetapkan oleh Majlis Keselamatan Negara. – K! ONLINE


Janna ‘tayang’ punggung, netizen yang panas
Oleh MOHAMMAD SHAHEMY AZMI

16 Julai 2021, 4:29 pm
PETALING JAYA – Sekeping foto dengan aksi ‘mengancam’ yang dimuat naik pelakon Janna Nick dalam Instagram miliknya menjadi perhatian ramai sehingga mengundang kecaman hebat oleh netizen.
Menerusi hantaran tersebut, Janna atau nama sebenarnya Nurul Jannah Muner dilihat memakai blaus berwarna kelabu tanpa lengan dipadankan bersama seluar bermotif kotak-kotak sambil menggayakan aksi dari sudut sisi dan mempamerkan bahagian punggungnya di atas sebuah kerusi.
“Lebih baik dibenci dengan menjadi diri sendiri daripada disayangi untuk sesuatu yang bukannya diri anda,” tulis Janna dalam kapsyen foto tersebut membayangkan prinsip hidupnya yang cekal biarpun dipandang serba tidak pada pandangan orang lain.
Perkongsian foto dengan aksi menggoda itu ternyata membuatkan segelintir peminatnya dalam Instagram berasa kecewa dan mempersoalkan motif sebenar pelakon tersebut memuat naik gambar dengan aksi sedemikian rupa.
“Memang musim artis posing (bergambar) tayang seperti ini ke?” kata seorang pengikutnya dalam Instagram.
“Sekarang ini kenapa nak tunjuk punggung? Motif?” soal seorang lagi pengikutnya.

Selain menerima komen kecaman, terdapat juga peminatnya meninggalkan komen berbaur kesal dan kecewa dengan tindakan pelakon drama Marry Me Senorita itu.
“Astaghfirullah. Apakah ini? Kering sudah air mata. Bukan malu nak tegur tapi kelu lidah nak berkata. Tiada niat hendak membenci, tapi benci dengan tindakan. Moga hidayah sampai sebelum hari tiada tarikh (ajal),” komen seorang netizen.
Sementara itu, tinjauan Kosmo! Online mendapati teman wanita kepada pelakon Dini Schatzman itu telah menjawab beberapa komen yang ditinggalkan netizen.
“Kalaulah perempuan tahu mata lelaki berfungsi macam mana,” kata seorang pemilik akauan Instagram.
Janna kemudiannya dilihat membalas komen tersebut dan berkata, hanya mata lelaki-lelaki yang gagal sahaja yang memandangnya dengan pandangan seperti dimaksudkan pemilik akaun tersebut.
Jawapan yang diberikan Janna kemudiannya mendapat perhatian ramai terutamanya golongan lelaki apabila tersinggung dengan tuduhan tersebut.
Biarpun dikecam netizen, hantaran tersebut turut mendapat perhatian dan pujian oleh rakan-rakan artis apabila meninggalkan komen positif kepada Janna antaranya Ernie Zakri, Reen Rahim dan Ika Nabella.
“Cantik! Jaga diri Janna sayang,” komen penyanyi Ernie Zakri.
Untuk rekod, Janna sebelum ini mengejutkan ramai pihak apabila mendedahkan bahawa dia pernah melakukan cubaan bunuh diri sebanyak dua kali iaitu ketika berusia 14 dan 15 tahun.
Bukan itu sahaja, Janna turut mendedahkan bahawa dia juga mengakui dirinya menghidap Bipolar Disorder dan kini masih dalam rawatan serta mengambil ubat Antidepressant Medication (Escitalopram ) dan Carbamazepine (CBZ ). -K! ONLINE


MB Inc peruntuk RM5 juta untuk CSR
Oleh ASLIZA MUSA

16 Julai 2021, 4:42 pm
IPOH – Perbadanan Menteri Besar Perak (MB Inc.) memperuntukkan RM5 juta untuk menggerakkan program tanggungjawab sosial korporat (CSR) bagi membantu golongan yang terkesan dengan pandemik Covid-19.
Ketua Pegawai Eksekutif MB Inc., Anuar Zainal Abidin berkata, bantuan turut melibatkan sumbangan 100 komputer riba terpakai membabitkan peruntukan hampir RM60,000.
“Selain itu, MB Inc. juga telah memberi kelonggaran dari segi sewaan selama enam bulan kepada pengusaha dan penyewa di bawah perbadanan ini.
“Kita juga membantu menyediakan perkhidmatan sanitasi percuma kepada masjid-masjid terpilih selain mengagihkan pek penjagaan diri pada komuniti setempat,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bukan merayau, tapi mahu jalani ujian calitan
Oleh NOR AINNA HAMZAH

16 Julai 2021, 4:55 pm
REMBAU – Majikan kepada dua lelaki warga asing bergelang merah jambu yang didakwa merayau di sebuah kawasan perumahan yang tular semalam sudah dikenakan amaran tegas oleh pihak polis.
Ketua Polis Daerah Rembau, Pemangku Deputi Superintenden, Hazri Mohamad berkata, rakaman video tular berkenaan berlaku di Taman Chembong Utama pada 14 Julai lalu dan hasil siasatan polis mendapati warga asing berkenaan dalam perjalanan menuju ke sebuah bas yang disediakan oleh pihak majikan untuk ujian calitan kali kedua di Klinik Kesihatan Rembau.
Menurutnya, berlaku salah faham apabila perakam menyangkakan dua warganegara Bangladesh berkenaan merayap di kawasan taman, sebaliknya mereka sedang menghala ke sebuah bas yang berada di simpang jalan.
“Polis telah bertemu semua pihak yang terlibat. Pihak majikan diberikan amaran untuk memastikan perkara berkenaan tidak berulang lagi. Pekerja yang harus menjalani ujian calitan perlu dikawal atau ditemani pihak majikan dan bukannya dibiarkan begitu sahaja sehingga menimbulkan salah faham.
“Polis juga sudah membuat perbincangan dengan pihak Pejabat Kesihatan Daerah (PKD), majikan iaitu kilang dan Pengerusi Persatuan Penduduk Taman Chembong Utama bagi memastikan perkara berkenaan tidak berulang lagi,” katanya di sini hari ini.
Hazri berkata, ujian calitan kedua bagi dua lelaki berkenaan adalah positif Covid-19 dan kedua-duanya kini memakai gelang berwarna biru. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Negeri Sembilan, Sarawak larang ibadah korban Aidiladha
Oleh AMREE AHMAD

16 Julai 2021, 5:38 pm
PUTRAJAYA – Menjelang tiga hari sebelum umat Islam menyambut Hari Raya Aidiladha, cuma Negeri Sembilan dan Sarawak yang secara rasmi melarang ibadah korban bagi dilaksanakan.
Menurut kenyataan Jabatan Kemajuan Islam Malaysia (Jakim) hari ini, baki 11 negeri lain dan tiga Wilayah Persekutuan membenarkan ibadah penyembelihan tersebut dengan protokol ketat.
Menurut Jakim, lokasi aktiviti itu pula perlu dapat keizinan Jabatan Perkhidmatan Veterinar (JPV), jabatan agama Islam negeri, pejabat agama Islam daerah dan pihak berkuasa tempatan (PBT).
Menerusi hantaran infografik yang disediakan oleh Jakim itu, cuma Melaka, Johor dan Wilayah Persekutuan melarang penyembelihan di masjid atau surau.
Ini merupakan tahun kedua aktiviti korban sempena Hari Raya Aidiladha dilaksanakan dalam prosedur operasi standard yang ketat dalam usaha mengekang penularan wabak Covid-19. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


259,000 lepasan SPM layak ke IPTA
Oleh NUR ALINA HASSAN

16 Julai 2021, 5:02 pm
BATU PAHAT- Seramai 259,000 pelajar lepasan Sijil Pelajaran Malaysia (SPM) 2020 menerima tawaran untuk melanjutkan pengajian ke Institusi Pendidikan Tinggi Awam (IPTA) bagi sesi kemasukan September ini.
Ketua Pengarah Pendidikan Tinggi (KPT), Datuk Dr. Husaini Omar berkata, kemasukan bagi sesi akademik 2021/2022 itu melibatkan IPTA di universiti awam, politeknik, kolej komuniti dan Institusi Latihan Kemahiran Awam (ILKA).
“Setakat ini dalam rekod KPT, seramai 259,000 pelajar lepasan SPM 2020 layak menerima tawaran untuk lanjutkan pelajaran ke peringkat lebih tinggi.
“Keputusan permohonan berkenaan boleh di semak bermula hari ini,” katanya ketika sidang akkbar selepas Lawatan Menteri Pengajian Tinggi, Datuk Seri Dr. Noraini Ahmad di Pusat Pemberian Vaksin (PPV) Dewan Sultan Ibrahim, Universiti Tun Hussien Onn Malaysia (UTHM) di sini hari ini.
Husaini berkata, bagi pelajar yang gagal dalam permohonan berkenaan boleh membuat rayuan selama 10 hari bermula hari ini sehingga 26 Julai depan melalui pautan www.mohe.com.my.
Sementara itu, beliau berkata, sebanyak 40 IPTA di seluruh negara sudah menjadi PPV di seluruh negara dengan terbaharu di UTHM bermula kelmarin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jangan rentas negeri untuk sambut Aidiladha – Sultan Kelantan
Oleh ROSALWANI CHE SOH

16 Julai 2021, 3:24 pm
KOTA BHARU – Sultan Kelantan, Sultan Muhammad V menitahkan semua rakyat Kelantan supaya kekal mematuhi arahan Perintah Kawalan Pergerakan (PKP) ketika ini dengan tidak merentas negeri untuk menyambut Hari Raya Aidiladha di kampung halaman.
Setiausaha Sulit Kanan kepada Sultan Muhammad V, Datuk Nik Mohd. Shafriman Nik Hassan berkata, baginda bertitah, tidak berjumpa dengan ibu bapa dalam pandemik bukan bermakna tidak menyayangi mereka.
Katanya, sebaliknya baginda menegaskan, ia adalah pilihan yang lebih bertanggungjawab demi melindungi keluarga masing-masing.
“Apabila kita tidak berjumpa dengan mereka, kita tidak mendedahkan mereka kepada risiko jangkitan virus Covid-19 yang kini mempunyai mutasi yang semakin ganas dengan kadar kebolehjangkitan yang lebih tinggi.
“Dengan kes positif di negeri Kelantan yang masih berada di paras tiga angka, rakyat perlu sentiasa berwaspada dengan tidak alpa dalam mematuhi garis panduan yang ditetapkan seperti sentiasa memakai pelitup muka, mengekalkan penjarakan sosial, dan menjaga kebersihan diri supaya tidak dijangkiti virus Covid-19,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mahkamah tolak permohonan reman pemilik Rumah Bonda
Oleh EDDY AQMAL MOHAMED HAMIDI

16 Julai 2021, 3:43 pm
PETALING JAYA – Mahkamah Majistret Kuala Lumpur hari ini menolak permohonan reman terhadap suspek kes dera melibatkan mangsa seorang remaja orang kelainan upaya (OKU).
Ketua Jabatan Siasatan Jenayah Kuala Lumpur Senior Asisten Komisioner Saiful Annuar Yusoff berkata, permohonan reman berkenaan telah ditolak bagaimanapun siasatan berhubung kes tersebut akan terus dijalankan.
“Reman ditolak, namun siasatan masih dijalankan dan suspek akan memberikan kerjasama kepada pihak polis,” katanya ringkas ketika dihubungi hari ini.
Terdahulu, Kosmo! Online hari ini melaporkan tentang penahanan seorang wanita berusia 29 tahun yang hadir ke Ibu Pejabat Kontinjen Polis (IPK) Kuala Lumpur semalam untuk diambil keterangan bagi membantu siasatan kes penderaan seorang remaja OKU. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


12,541 kes baharu hari ini
Oleh SITI A'ISYAH SUKAIMI

16 Julai 2021, 3:46 pm
PUTRAJAYA – Kes harian masih tinggi namun berkurangan sedikit berbanding semalam dengan 12,541 kes menjadikan jumlah kes positif Covid-19 sebanyak 893,323 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,512 kes diikuti oleh Negeri Sembilan sebanyak 1,619 kes dan Kuala Lumpur sebanyak 1,542 kes.
“Seterusnya, Johor (609 kes), Melaka (575 kes), Kedah (458 kes), Sarawak (423 kes), Pahang (382 kes), Pulau Pinang (376 kes), Sabah (326 kes), Perak (299 kes), Kelantan (225 kes) dan Terengganu (102 kes).
“Putrajaya pula (62 kes), Labuan (24 kes) dan Perlis (tujuh kes),” katanya pada ciapan Twitter di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


64 set bubu naga dirampas
Oleh SHAMSUL KAMAL AMARUDIN

16 Julai 2021, 3:39 pm
LUMUT – Agensi Penguatkuasaan Maritim Malaysia (Maritim Malaysia) Perak merampas 64 set bubu naga di sekitar perairan Pulau Talang, Segari dekat sini semalam dan kelmarin.
Pengarah Maritim Perak, Kepten Maritim Shahrizan Raman, berkata dalam rampasan pertama sebanyak 22 set bubu naga ditemui sekitar tiga batu nautika barat daya Pulau Talang pada pukul 3.15 petang semalam.
“Bot peronda kita yang melakukan rondaan Op Pintas dan Op Sayong telah mengesan bubu naga tersebut berhampiran Pantai Remis,” katanya dalam satu kenyataan hari ini.
Menurut Shahrizan, pada kelmarin pula sebanyak 42 set bubu naga dirampas di kawasan yang sama menjadikan sejumlah 64 set keseluruhan telah berjaya dirampas dalam masa dua hari semasa operasi dilakukan.
Jelasnya, pemeriksaan di dua lokasi itu mendapati, pelampung digunakan sebagai penanda pada bubu naga yang dipasang oleh nelayan yang tidak bertanggungjawab bagi tujuan meraih hasil dengan jalan mudah.
Menurutnya, kesemua bubu naga yang dianggarkan bernilai hampir RM7,680 dengan anggaran RM120 seunit itu dibawa ke Jeti Perikanan Kampung Acheh untuk tindakan dan siasatan lanjut. – K! ONLINE


223 petugas barisan hadapan Melaka positif Covid-19
Oleh KOSMO!

16 Julai 2021, 2:58 pm
Oleh MUHAMMAD SHAHIZAM TAZALI
MELAKA – Seramai 223 petugas barisan hadapan di negeri ini dijangkiti Covid-19 setakat 7 Julai lalu sejak pandemik itu melanda negara pada Mac 2020.
Ketua Menteri, Datuk Seri Sulaiman Md. Ali berkata, jumlah itu melibatkan 2.7 peratus daripada keseluruhan 8,280 petugas barisan hadapan.
Kata beliau, langkah berjaga-jaga tetap diambil meskipun tiada kematian melibatkan petugas kesihatan dicatatkan setakat ini.
“Mengikut laporan yang saya terima, semua petugas barisan hadapan sudah selesai divaksin. Saya mengucapkan terima kasih dan syabas kepada semua barisan hadapan di Melaka khususnya dalam berjuang melawan Covid-19.
“Saya merasai keperitan dan tugas berat anda. Ketika kes Covid-19 masih tinggi, anda semua terdedah dengan risiko jangkitan dan terpaksa bertungkus-lumus membantu pesakit yang dijangkiti,” katanya semasa menyampaikan Amanat Penjawat Awam Negeri Melaka di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki nyaris diseret kereta dilarikan pencuri
Oleh ASLIZA MUSA

16 Julai 2021, 3:17 pm
TELUK INTAN – Kecuaian seorang lelaki meninggalkan kereta tanpa dimatikan enjin mengundang padah apabila kenderaan itu dilarikan penjenayah dalam kejadian di Jalan Raja di sini kelmarin.
Kejadian pada pukul 4 petang itu berlaku ketika mangsa berusia 40 tahun meninggalkan keretanya untuk membeli makanan di seberang jalan.
Ketua Polis Daerah Hilir Perak, Asisten Komisioner Ahmad Adnan Basri berkata, kehadiran lelaki tidak dikenali di dalam kereta jenis Toyota Altis itu hanya disedari ketika mangsa membuka pintu penumpang hadapan untuk meletakkan makanan.
“Menyedari kereta ingin dicuri, mangsa yang juga seorang tukang masak sempat berpaut pada pintu penumpang bahagian hadapan, namun pegangan lelaki itu terlepas dan dia terjatuh di atas jalan.
“Kejadian itu menyebabkan mangsa cedera di beberapa bahagian badan termasuk kaki, tangan dan muka hingga terpaksa menerima rawatan di Hospital Anson Bay,” katanya.
Menurut beliau, berdasarkan maklumat yang diberitahu mangsa, penjenayah yang belum dikenal pasti identiti itu memakai topi dan pelitup muka.

“Susulan kejadian, kereta itu berjaya dijumpai di tepi jalan besar dekat Jalan Sungai Tunku di sini pada pukul 7 petang tetapi suspek dipercayai telah melarikan diri.
“Usaha mengesan suspek sedang dijalankan dan kes disiasat mengikut Seksyen 394 Kanun Keseksaan kerana melakukan samun hingga menyebabkan kecederaan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penubuhan RCI Lembaga TH dimuktamadkan secepat mungkin
Oleh KOSMO!

16 Julai 2021, 3:19 pm
SEPANG – Penubuhan Suruhanjaya Siasatan Diraja (RCI) Lembaga Tabung Haji (TH) di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH akan dimuktamadkan secepat mungkin.
Menteri di Jabatan Perdana Menteri (Hal Ehwal Agama), Datuk Zulkifli Mohamad Al-Bakri berkata, penubuhan RCI itu tidak akan memberi kesan terhadap agihan keuntungan Tabung Haji kepada pendepositnya.
Beliau berkata, penubuhan RCI dipersetujui hasil daripada kehendak sebahagian besar Ahli Parlimen baik pihak kerajaan ataupun pembangkang yang mahu isu-isu TH dilihat secara terperinci serta adil.
“Kita sejujurnya akan memastikan RCI bersifat bebas, telus dan akan pilih mereka yang berwibawa dan berintegriti untuk menganggotainya,” katanya seperti menurut laporan Bernama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


11 individu ingkar arahan PKP ditahan
Oleh EDDY AQMAL MOHAMED HAMIDI

16 Julai 2021, 2:47 pm
PETALING JAYA – Sekumpulan individu yang sedang leka berhibur sambil meminum minuman keras dikejutkan dengan kehadiran pihak polis dalam satu serbuan di sebuah premis di kawasan Damansara di sini awal pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, serbuan dilakukan pada pukul 2.07 pagi selepas pihaknya menerima aduan daripada orang awam yang memaklumkan terdengar bunyi bising dari dalam premis berkenaan.
“Seramai 11 lelaki tempatan berusia 17 hingga 20 tahun telah ditahan dalam serbuan tersebut dan mereka didapati telah berkumpul sambil minum minuman keras serta berhibur.
“Ujian air kencing mendapati kesemua suspek yang ditahan negatif dadah namun tiga daripada mereka dikesan mempunyai rekod jenayah lampau melibatkan kes jenayah serta dadah,” katanya menerusi satu kenyataan hari ini.
Tambah Mohamad Fakhrudin, kesemua suspek ditahan mengikut Seksyen 269 Kanun Keseksaan kerana perbuatan cuai yang mungkin merebakkan apa-apa penyakit berjangkit yang boleh membahayakan nyawa.
“Jika disabitkan kesalahan boleh dihukum penjara selama tempoh yang boleh sampai enam bulan atau denda atau kedua-duanya,” tegas beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Datuk Seri antara direman kes pecah amanah RM304 juta
Oleh MOHD SYALMIZI HAMID

16 Julai 2021, 3:58 pm
BALIK PULAU – Tiga lelaki termasuk seorang bergelar Datuk Seri berusia 52 tahun antara tiga yang direman selama empat di Mahkamah Majistret di sini hari ini bagi membantu siasatan berhubung kes pecah amanah berjumlah RM304 juta.
Individu lain yang direman adalah anak lelaki Datuk Seri tersebut berusia 26 tahun dan seorang lagi lelaki berusia 29 tahun yang dipercayai turut terlibat dalam kes itu.
Perintah remah selama empat hari sehingga Isnin depan itu dikeluarkan Majistret Khalijah Mohd. Khalid bagi membolehkan siasatan lanjut mengikut Seksyen 409 Kanun Keseksaan.
Terdahulu ketiga-tiga suspek ditahan sepasukan polis di sekitar George Town kira-kira pukul 4.40 petang semalam.
Difahamkan tiga lelaki itu adalah kakitangan syarikat yang diamanahkan bagi mengagihkan hibah kepada pelabur sebuah syarikat, namun gagal berbuat demikian.
Mereka dipercayai menggunakan wang itu bagi kegunaan sendiri dan mengagihkan hibah kepada beberapa pelabur sahaja. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga tahun kahwin, wali rupanya adik angkat
Oleh SITI AMINAH MOHD YUSOF

16 Julai 2021, 3:30 pm
PETALING JAYA – Seorang wanita terkedu apabila mengetahui dia merupakan anak angkat kepada kedua-dua ibu bapanya yang sudah meninggal dunia selepas tiga tahun mendirikan rumah tangga berwalikan adik lelaki yang disangka adik kandungnya.
Peguam Syarie dan Konsultan Perundangan Islam, Fahmi Ramli melalui hantaran di laman Facebook miliknya berkata, wanita itu merupakan penjawat awam Gred 41 bertemu jodoh dengan suaminya yang bekerja di tempat yang sama di utara Semenanjung dan mereka mempunyai seorang anak.
“Perkahwinan dia dan suami tiada apa-apa masalah. Mereka dinikahkan adik lelaki wanita berkenaan kerana bapa mereka meninggal dunia ketika wanita itu bersekolah menengah manakala ibunya ‘pergi’ lima tahun sebelum perkahwinan itu berlaku.
“Adik lelaki itu sahaja wali yang ada kerana mereka tiada datuk atau bapa saudara sebelah bapa yang boleh menjadi wali. Urusan bertunang dan persiapan kahwin diuruskan saudara mara ibu mereka dan majlis yang dirancang berjalan lancar.” kongsinya dalam hantaran tersebut baru-baru ini.
Namun, pada suatu hari adik lelaki wanita itu menemui sepucuk surat di dalam bilik arwah ibu mereka yang mengandungi maklumat bahawa kakaknya telah diserahkan sebuah keluarga yang tidak mampu menjaganya kerana dia mempunyai adik-beradik yang ramai.
Fahmi berkata, kedua-dua beradik itu kemudiannya pulang bertemu bapa saudara sebelah ibunya dan di situ terbongkar kisah ibu dan bapa mereka pernah lari membawa diri selama bertahun-tahun kerana perkahwinan tidak direstui keluarga.

“Selepas pulang ke kampung, mereka membawa bersama anak kecil berumur 5 tahun iaitu wanita tersebut. Kedua suami isteri itu tidak pernah membuka mulut berkaitan anak angkat.
“Ketika itu adiknya masih belum lahir dan tiada siapa tahu ibu dan bapanya mengambil anak angkat,” katanya menambah kisah itu berlaku kira-kira empat tahun lalu.
Katanya, lebih menimbulkan tanda tanya, maklumat dalam sijil kelahiran menunjukkan nama wanita itu dibintikan kepada arwah bapanya.
Justeru, bagi mendapatkan kepastian dua beradik itu menjalani ujian asid deoksiribonukleik (DNA) dan hasilnya keputusan yang diperoleh negatif dan mereka berdua sah tiada pertalian darah.
Beliau berkata, status pernikahan itu disebut nikah fasid maksudnya pernikahan mereka adalah rosak pada syarat sah nikah tersebut.
“Maka, pernikahan wanita itu dengan suaminya dipisahkan oleh pihak mahkamah tetapi mereka boleh bernikah semula dengan wanita itu membuat permohonan wali hakim kerana ketiadaan wali lain.
“Anak-anak wanita tersebut tetap dikira sebagai anak sah taraf disebabkan pernikahan wanita itu dengan suami bukanlah atas dasar zina atau lahir kurang daripada umur yang ditetapkan syarak.
“Mereka tidak tahu pernikahan tersebut ada kecacatan. Jadi, anak-anak tersebut tetap dikira anak sah taraf kepada suaminya dengan syarat suaminya mengakui itu adalah anak-anaknya,” jelasnya.
Beliau menasihati ibu bapa yang mempunyai anak angkat tidak menyembunyikan hakikat sebenar atau cuba menasabkan anak tersebut kepada bapa angkat kerana hukumnya adalah haram. – K! ONLINE


PA Ebit Lew jawab dakwaan Caprice
Oleh SITI AMINAH MOHD YUSOF

17 Julai 2021, 11:06 pm
PETALING JAYA – Pembantu peribadi (PA) kepada pendakwah bebas, Ustaz Ebit Lew tampil menjawab dakwaan penyanyi rap, Caprice, semalam.
Melalui beberapa hantaran di laman Instagram, Arief Farhan berkata, jika dakwaan Caprice benar mengapa pendakwah disegani ramai itu dianugerahkan Duta Muhibbah Palestin baru-baru ini.
“Salahkah jika UEL (Ustaz Ebit Lew) beri mainan kepada anak-anak di Palestin? UEL ke sana atas dasar misi bantuan dan sumbangan.
“Hubungan UEL dan Menteri Luar Gaza juga baik-baik sahaja. Terbaharu, Menteri Luar Palestin beri surat ucapan takziah ketika pemergian ayahanda UEL.
Kalau hubungan keruh agak-agak akan terima lagi ke layanan macam itu semua?,” tulis Arief dalam satu penerangan berbentuk video semalam.
Arief (depan, kiri) ketika rombongan Ebit selamat tiba di tanah air selepas menyertai misi kemanusiaan ke Gaza baru-baru ini.
Menjawab mengenai Ebit menyekat Caprice, Arief berkata ia berpunca daripada tindakan Caprice yang memerli pendakwah disegani ramai itu dengan menggunakan beberapa perkataan seperti ‘hero pulang Malaysia’ dan ‘berkopiah putih’.

“Kau yang beri bayangan perli acah hero pulang Malaysia lah, kopiah putih dan mainan. Selepas itu kau cakap siapa makan cili dia terasa pedas. Kau yang mula perli-perli dulu.
“Pokok tidak bergoyang kalau tiada angin. UEL tidak usik kau pun. Kau fitnah sindir perli dia memang dia terasa. Memang patut kena sekat. Kau buat orang sakit hati,” ujarnya.
Arief turut berkongsi perbualan melalui aplikasi WhatsApp yang mana Caprice atau nama sebenarnya Ariz Ramli, 32, meminta Ebit membuat permohonan maaf secara terbuka berhubung isu berbangkit di sana.
Dalam pada itu, Arief turut berkongsi kesukaran yang dihadapi rombongan mereka untuk memasuki Gaza dan terpaksa tinggal di Mesir lebih sebulan sebelum mendapat kebenaran daripada pihak berkuasa.
“Mula-mula sekali kita hantar nama kepada kerajaan Mesir. Kita hantar nama setelah dua minggu berada di Mesir. Kita dapat kelulusan seminggu selepas itu.
“Kemudiannya kita perlu mendapat kelulusan tentera pula untuk memastikan keselamatan terjamin. Hari ke-34 baru kita mendapat kelulusan pihak tentera. Kita dapat masuk Gaza melalui pintu Rafah,” ujarnya.
Menurut Arief, kejayaan misi Ebit melepasi sempadan Rafah dan menghantar bantuan ke Gaza disebabkan kerana hubungan baik Mesir dan Malaysia terutamanya melalui Menteri Luar Malaysia, Datuk Seri Hishammuddin Tun Hussien.
“UEL selalu ucap terima kasih kepada Datuk Seri Hishammuddin kerana beliau yang banyak membantu UEL untuk masuk ke sana,” jelas Arief. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan tidak manipulasi statistik Covid-19
Oleh KOSMO!

17 Julai 2021, 8:32 pm
Oleh DIANA SURYA ABD. WAHAB
KUANTAN – Jumlah kes harian Covid-19 tidak pernah dimanipulasi oleh kerajaan dan ia adalah berdasarkan data sebenar yang diambil untuk hebahan.
Menteri Komunikasi dan Multimedia, Datuk Saifuddin Abdullah berkata, perkongsian bilangan, pecahan dan kategori yang dilapor setiap hari dibuat bagi membolehkan rakyat mengetahui situasi sebenar wabak koronavirus di seluruh negara.
“Kerajaan tidak simpan dan sorok (maklumat), kalau rakyat perhatikan dan lihat semua mengenai kes Covid-19 didedahkan kepada umum.
“Kita yakin sistem kesihatan di negara ini masih mampu menangani kes Covid-19 buat masa ini. Jika dilihat sudah banyak negeri beralih ke Fasa Dua Pelan Pemulihan Negara (PPN),”katanya dalam sidang akhbar secara maya selepas melancarkan Program e-Tuisyen Indera Mahkota di sini hari ini.
Menurut Saifuddin, rakyat tidak perlu bimbang dengan peningkatan kes positif kerana Program Imunisasi Covid-19 Kebangsaan sedang giat dijalankan bagi mengurangkan risiko jangkitan di negara ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17,106 positif akibat aktiviti kunjung-mengunjung, rentas negeri
Oleh NOR IDAYU BOSRO dan SITI A'ISYAH SUKAIMI

17 Julai 2021, 7:54 pm
PUTRAJAYA – Sebanyak 17,106 individu dikesan positif Covid-19 daripada 267 kluster komuniti yang tercetus antara lain ekoran sambutan perayaan, aktiviti kunjung-mengunjung dan rentas negeri bagi tujuan berkenaan.
Angka yang dilaporkan itu adalah data sejak permulaan pelaksanaan ‘total lockdown’ bermula 1 Jun hingga 16 Julai lalu menerusi saringan ke atas 72,755 individu melalui Active Case Detection (ACD) yang dijalankan di lapangan oleh Pejabat Kesihatan Daerah (PKD) secara berterusan.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah 17,106 kes itu, sebanyak 105 kematian dan 42 kes sedang mendapatkan rawatan di unit rawatan rapi (ICU).
“Kluster-kluster komuniti ini tercetus susulan sambutan majlis perayaan Hari Raya Aidilfitri dan Hari Gawai lalu selain aktiviti kunjung-mengunjung di kawasan kejiranan atau kampung.
“Ia turut melibatkan perjumpaan antara ahli keluarga dari rumah-rumah yang berlainan, majlis pengebumian dan aktiviti rentas negeri bagi tujuan berkenaan,” katanya dalam kenyataan di sini tadi.
Beliau turut menzahirkan kekhuatiran berkaitan 21 kluster yang didapati tercetus akibat aktiviti merentas negeri (Import B) selepas sebanyak 1,010 kes positif Covid-19 dalam tempoh berkenaan.

Menurutnya, 21 kluster itu didapati melibatkan aktiviti rentas negeri bagi tujuan sambutan perayaan, mengunjungi ahli keluarga, menghadiri majlis pengebumian serta atas urusan kerja.
“Negeri-negeri yang melaporkan jumlah kluster rentas negeri tertinggi adalah Perak dengan lapan kluster (38.1 peratus), Terengganu dengan lima kluster (23.8 peratus) serta Kelantan dengan tiga kluster (14.3 peratus),” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


40 peratus kematian Covid-19 di AS melibatkan penghidap diabetes
Oleh KOSMO!

17 Julai 2021, 9:30 pm
WASHINGTON – Data Pertubuhan Diabetes Amerika Syarikat (ADA) menunjukkan bahawa 40 peratus kematian Covid-19 di negara itu melibatkan mereka yang menghidap diabetes, lapor akhbar New York Post semalam.
“Pandemik ini telah memberi impak teruk kepada mereka yang menghidap diabetes,” jelas ketua pegawai saintifik dan perubatan ADA, Dr. Robert Gabbay.
Beliau menggelar statistik itu ‘mengejutkan’ memandangkan kebanyakan kematian akibat pandemik Covid-19 di AS datang daripada kumpulan yang merupakan 10 peratus daripada populasi negara itu.
Data Universiti Johns Hopkins mendapati, sehingga kelmarin, AS telah merekodkan 608,495 kematian akibat Covid-19 dan hampir 245,000 daripada jumlah itu adalah pesakit diabetes.
“Jika anda menghidap diabetes, anda perlu mendapatkan suntikan vaksin.
“Dengan risiko kemasukan ke hospital dan kematian berkaitan Covid-19 meningkat antara enam hingga 12 kali ganda dalam kalangan mereka yang menghidap diabetes, sudah sampai masanya untuk mendapatkan suntikan vaksin,” kata Dr. Gabbay.

ADA turut berkata kes melibatkan pesakit diabetes tahap dua dalam kalangan kanak-kanak meningkat hampir dua kali ganda semenjak bermulanya pandemik. -Agensi


“Jangan sampai ‘terkorban’ dek Covid-19”
Oleh NOR IDAYU BOSRO

17 Julai 2021, 8:27 pm
PUTRAJAYA – “Jangan pula dalam keseronokan menyambut Hari Raya Korban menyebabkan kita sama-sama ‘terkorban’ dek kerana Covid-19,”
Demikian pesanan Ketua Pengarah Kesihatan, Tan Sri Dr. Noor Hisham Abdullah yang menyeru masyarakat di negara ini agar tidak mengulangi sikap tidak bertanggungjawab khususnya semasa sambutan Hari Raya Aidiladha, Selasa depan.
Beliau meminta masyarakat mengambil iktibar daripada kes-kes positif Covid-19 yang dilaporkan dalam kluster komuniti ekoran sambutan perayaan, aktiviti kunjung-mengunjung dan merentas negeri.
“Masyarakat diingatkan bahawa larangan rentas daerah dan negeri masih lagi berkuat kuasa. Begitu juga larangan kunjung-mengunjung bagi menyambut perayaan,” katanya dalam satu kenyataan di sini hari ini.
Sebanyak 17,106 individu dikesan positif Covid-19 daripada 267 kluster komuniti yang tercetus antara lain ekoran sambutan perayaan, aktiviti kunjung-mengunjung dan rentas negeri bagi tujuan berkenaan. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki hamil, jabat tangan berbeza bangsa antara emoji baharu 2022
Oleh KOSMO!

17 Julai 2021, 8:00 pm
LONDON – Lelaki hamil, individu tanpa jantina memakai mahkota dan individu pelbagai bangsa sedang berjabat tangan merupakan antara emoji baharu yang bakal diluluskan  September ini  dan muncul pada skrin telefon pintar bermula 2022, lapor akhbar Daily Mail semalam.
Emojipedia yang merupakan sebahagian daripada Unicode iaitu ‘bank pusat’ yang meluluskan semua emoji, mendedahkan draf calon-calon emoji bagi Emoji 14.0.
Menurut Emojipedia, imej lelaki hamil menunjukkan bahawa ‘kehamilan adalah tidak mustahil dalam kalangan individu transgender’.
Sementara itu, imej individu tanpa jantina yang memakai mahkota dan emoji berjabat tangan dihasilkan dalam pelbagai tona kulit yang melambangkan pelbagai bangsa.
Versi 14.0 juga bakal menampilkan emoji tayar motosikal, bola disko, papan gelongsor, batu karang, kacang merah dan bateri lemah.
Syarikat-syarikat termasuk Apple, Google dan Microsoft menerapkan versi reka bentuk konsortium yang bergaya pada sistem operasi mereka sendiri.

Tarikh sebenar pelancaran siri emoji baharu itu belum ditentukan namun ia dijangka boleh dilihat di semua platform bermula Jun 2022. -Agensi


Balik Kelantan ziarah keluarga cetus Kluster Kampung Bujuk
Oleh NOR IDAYU BOSRO

17 Julai 2021, 9:25 pm
PUTRAJAYA – Seorang lelaki yang pulang ke Kelantan pada 2 Julai lalu untuk menziarahi keluarganya mencetuskan satu kluster komuniti iaitu Kluster Kampung Bujuk dengan 14 kes dikesan setakat ini.
Menerusi lampiran yang disertakan dengan kenyataan Ketua Pengarah Kesihatan, Tan Sri Dr. Noor Hisham Abdullah hari ini menunjukkan kluster itu dikesan di Pasir Mas, Kelantan dan Petaling, Selangor membabitkan kawasan perumahan di Kampung Bujuk Tok Uban, Pasir Mas.
Lampiran rumusan kluster itu menyebut, lelaki berusia 39 tahun itu yang juga kes indeks 839,178 dilaporkan positif Covid-19 pada 12 Julai lalu hasil saringan individu bergejala.
“Kes mula bergejala pada 1 Julai lalu dan mempunyai sejarah pulang ke Kelantan dari Selangor antara 2 Julai hingga 5 Julai untuk menziarahi keluarga,” katanya.
Kluster Kampung Bujuk adalah antara enam kluster komuniti yang dilaporkan hari ini.
Secara keseluruhan, sebanyak 28 kluster baharu dikenal pasti hari ini terdiri daripada 19 kluster tempat kerja, enam kluster komuniti, dua kluster kumpulan berisiko tinggi dan satu kluster pendidikan lain. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perak FC bangkit ikat The Red Warriors
Oleh KOSMO!

17 Julai 2021, 11:10 pm
Oleh AZIZAN HASHIM
IPOH- Perak FC II bangkit daripada ketinggalan untuk mengikat Kelantan FC 1-1 dalam saingan Liga Perdana di Stadium Perak, sebentar tadi.
Mohamad Aizat Safuan Razali muncul wira tuan rumah apabila menjaring gol penyamaan pada minit ke-67.
Pelawat mendahului melalui jaringan Nurshamil Abd Ghani pada minit ke-55.
Dalam perlawanan tadi, anak buah Syamsul Mohd Saad mempamer persembahan yakin dan berjaya membawa cabaran kepada Kelantan.
Corak pantas dengan hantaran tuan rumah nyata berkesan untuk menekan pelawat tetapi gagal menyudahkan peluang.

Kelantan FC yang lebih banyak bertahan cuba melancarkan serangan balas yang berjaya dipatahkan oleh benteng tuan rumah.
Babak kedua menyaksikan perubahan corak kedua-dua pasukan yang berbalas serangan.
Kelantan akhirnya berjaya menjaring gol pendahuluan apabila Nurshamil Abd Ghani jaring gol hasil sepakan sudut.
Gol itu nyata menyentak pemain Perak II yang bangkit melancarkan serangan balas.
Kesungguhan tuan rumah akhirnya berhasil apabila Mohamad Aizat Safuan Razali menewaskan penjaga gol pelawat, Nik Mohd Amin Ahmad melalui sepakan jarak jauh dari 30 meter pada m-69 untuk mengikat kedudukan.
Kedua-dua pasukan berusaha untuk mencari gol kemenangan tetapi tidak berhasil hingga ke wisel penamat. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima maut, 58 positif akibat jangkitan di wad
Oleh DIYANATUL ATIQAH ZAKARYA

17 Julai 2021, 9:53 pm
ALOR GAJAH – Seramai lima pesakit meninggal dunia manakala 58 individu termasuk kakitangan Hospital Alor Gajah di sini dirawat selepas dijangkiti Covid-19 daripada pesakit positif di pusat perubatan itu.
Pengerusi Jawatankuasa Kesihatan dan Anti Dadah Negeri, Datuk Rahmad Mariman berkata, kesemua pesakit yang meninggal dunia berusia 60 tahun ke atas dan siasatan lanjut mengenainya masih dijalankan Kementerian Kesihatan (KKM).
Beliau berkata, penularan Kluster Paya Datuk itu dipercayai berlaku selepas hospital berkenaan menerima dan merawat pesakit Covid-19, dua minggu lalu.
“Pada 10 Julai, dua kakitangan di Wad 2A disahkan dijangkiti wabak tersebut dan hasil saringan kontak dilakukan setakat hari ini mendapati seramai 58 individu positif Covid-19.
“Lima pesakit telah meninggal dunia akibat kluster ini, selebihnya mereka yang dijangkiti melibatkan 32 pesakit, 16 kakitangan dan 10 ahli keluarga,” katanya ketika dihubungi di sini, hari ini.
Katanya, bagi mengawal penularan itu, pihak pengurusan hospital dan Jabatan Kesihatan Negeri telah menutup sementara kemasukan Wad 2A dan 2B bagi kerja-kerja disinfeksi.

“Semua kes bukan Covid-19 yang memerlukan rawatan lanjut akan dirujuk ke Hospital Melaka dan Hospital Angkatan Tentera di Kem Terendak.
“Bagi pesakit kes ringan dan bukan kecemasan digalakkan mendapatkan rawatan di Klinik Kesihatan Alor Gajah dan klinik-klinik yang berhampiran,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis Perak rekodkan pergerakan PJJ masuk ke Kelantan
Oleh ASLIZA MUSA

17 Julai 2021, 9:00 pm
IPOH-Kemasukan kenderaan ke Kelantan menggunakan Jalan Raya Timur Barat (JRTB) dekat Gerik meningkat berbanding kebiasaan dipercayai untuk pulang ke kampung menyambut Hari Raya Aidiladha.
Ketua Polis Perak, Datuk Mior Faridalathrash Wahid bagaimanapun berkata, semua kenderaan berkenaan mempunyai kebenaran untuk merentas dengan kebanyakannya melibatkan pasangan jarak jauh (PJJ).
Katanya, perjalanan melibatkan PJJ itu kebanyakannya dari Pulau Pinang selain Perak dan Perlis yang berada dalam Fasa Kedua Pelan Pemulihan Negara (PPN).
“Terdapat sedikit peningkatan antara satu ke dua peratus jumlah pengguna jalan raya yang melalui sekatan jalan raya (SJR) di Kilometer 9 JRTB Gerik-Jeli berhampiran Sungai Lebey.
“Kebanyakan pengguna jalan raya yang merentas negeri ke Kelantan adalah atas urusan perhubungan jarak jauh dari negeri Fasa Kedua PPN,” katanya ketika dihubungi di sini hari ini.
Menurut beliau, kenderaan-kenderaan yang bergerak atas urusan ekonomi itu juga mempunyai kebenaran daripada Kementerian Perdagangan Antarabangsa dan Industri (MITI) dan agensi berkaitan.

Katanya, semakan juga mendapati, pergerakan ke Kelantan itu juga atas urusan temujanji hospital dan juga vaksinasi.
“Berdasarkan pemerhatian, jumlah kenderaan yang memasuki negeri Perak tidak menunjukkan peningkatan yang ketara.
“Pemeriksaan lebih rapi akan dijalankan di SJR di sempadan negeri di mana kita akan mengeluarkan kompaun serta mengarahkan berpatah balik sekiranya didapati pergerakan itu tidak mempunyai surat kebenaran,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ebit Lew belanja petugas PPV makan KFC
Oleh NUR HUDA MUSA

17 Julai 2021, 7:38 pm
PETALING JAYA – Baru sahaja selesai menjalani kuarantin sebaik pulang dari misi kemanusiaan di Gaza, Palestin, pendakwah terkenal, Ebit Lew hari ini bermurah hati menyumbang sebanyak 360 set ayam goreng KFC buat petugas di Pusat Pemberian Vaksin (PPV) Axiata Arena, Bukit Jalil.
Ebit menerusi hantaran di Facebooknya berkata, sumbangan itu diberikan sebagai tanda menghargai kerja keras petugas di PPV berkenaan.
“Tadi sempat ke Pusat Vaksin di Axiata Arena. Belanja 360 set KFC dan beri semangat pada mereka. Semua melambai-lambai dan ajak bergambar.
“Terharu terasa macam baru balik kampung. Terima kasih semua. Semoga semua petugas terus kuat. Penat tugas sepanjang hari. Ke sana sini petugas bawa vaksin ke ruang suntikan. Semua teramat sibuk. Sabar ya. Insya-Allah kita akan sama-sama melalui semua ini dengan pertolongan Allah,” katanya.
Tinjauan Kosmo! di ruangan komen mendapati, rata-rata netizen memuji tindakan Ebit yang dilihat bersemangat membantu dan menggembirakan orang lain walaupun baru sahaja kematian bapa tercinta.
“Alhamdulillah terima kasih ustaz. Anak saya pun ada beritahu tadi ustaz belanja KFC dan anak saya adalah salah seorang sukarelawan di PPV itu. Semoga Allah permudahkan segala urusan ustaz,” kata seorang pengguna Facebook Deira Hasan.

“Ustaz Ebit dah kembali meneruskan perjuangan membantu rakyat-rakyat Malaysia. Semoga Allah permudahkan segalanya dan lindungi ustaz dari segala fitnah dan hasad dengki,” kata Rina Rizani.
Selain itu, ruang komen juga dipenuhi dengan kata-kata semangat buat Ebit susulan spekulasi yang kini hangat diperkatakan di media sosial melibatkan dirinya.
“Teruskan berbakti kepada masyarakat ustaz. Bila buat baik ramai sayang dan ada juga yang sakit hati. Hanya Allah yang tahu niat ustaz,” kata Nur Syarmira.
“Terbaik ustaz teruskan perjuangan yang sebenar untuk bantu rakyat menderita, bukan sekadar hendak menjadi ‘influencer’,” kata Shukry.
Terdahulu, Ebit bersama kumpulannya selamat tiba di Malaysia pada 2 Julai selepas selesai menjalankan misi Bantuan Kemanusiaan Gaza Palestin.
Ebit juga baru sahaja kehilangan bapanya, Ibrahim Lew yang meninggal dunia di Hospital Gleneagles Selasa lalu akibat kanser perut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tanah perkuburan Islam Seskyen 21, Selat Klang khusus jenazah Covid-19
Oleh MOHD YUNUS YAKKUB

17 Julai 2021, 7:29 pm
SHAH ALAM – Dua tanah perkuburan Islam iaitu Seksyen 21 dan Selat Klang dikhususkan untuk pengurusan jenazah Covid-19 bagi mereka beragama Islam.
Menteri Besar Selangor, Datuk Seri Amirudin Shari berkata, langkah itu adalah inisiatif Pengurusan Jenazah Covid-19 Berpusat agar masa yang diambil dalam menguruskan jenazah dapat disingkatkan sebaik mungkin bagi mengurangkan kesesakan dan limpahan jenazah.
Katanya, bagi jenazah bukan Islam pula akan dirujuk kepada Pihak Berkuasa Tempatan (PBT) bagi tujuan pengebumian dan pengurusan krematorium yang bersesuaian.
“Saya telah dimaklumkan mengenai beberapa kekangan dalam isu pengurusan jenazah Covid-19 di beberapa buah hospital sebelum perbincangan dilakukan dengan Jabatan Agama Islam Selangor ( JAIS ) Rabu lalu diikuti dengan beberapa lagi perbincangan susulan dengan agensi negeri dan Pihak Berkuasa Tempatan (PBT).
“Ketika ini, terdapat tiga hospital iaitu Hospital Shah Alam, Hospital Sg Buloh dan Hospital Klang yang telah dikhususkan untuk menguruskan hal-ehwal berkaitan mangsa Covid-19 sama ada muslim mahupun yang bukan Islam, ” katanya dalam kenyataan hari ini.
Proses pengebumian jenazah Covid-19 semalam di tanah perkuburan Islam Seksyen 21.FOTO: ZULFADHLI ZAKI
Beliau memberitahu, turut telah berhubung dengan Kementerian Luar Negeri bagi menyelaraskan urusan jenazah yang bukan warga negara (BWN).

Justeru, Amirudin berharap usaha ini dapat memelihara kebajikan rakyat serta meletakkan aspek kesihatan awam sebagai salah satu agenda utama kerajaan negeri.
Dalam pada itu, tinjauan Kosmo! di tanah perkuburan Islam Seksyen 21 hari ini mendapati terdapat lima jenazah Covid-19 dikebumikan di kawasan tersebut.
Proses menggali kubur turut menggunakan khidmat jengkaut tanah
Seorang penjaga kubur di lokasi tersebut dikenali Man, 50, memaklumkan berdasarkan rekod sebanyak 187 jenazah Covid-19 telah dikebumikan di tanah perkuburan berkenaan sejak pandemik Covid-19 melanda negara ini.
“Jenazah Covid-19 paling banyak ditanam adalah sebanyak 12 kes setakat ini.
“Kesemua jenazah berusia antara 30 hingga 80an,” jelasnya. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bapa biar anak 10 tahun pandu trak
Oleh KOSMO!

17 Julai 2021, 7:30 pm
RIO DE JENEIRO, Brazil – Klip video yang memaparkan seorang bapa membiarkan anak lelakinya berusia 10 tahun memandu sebuah trak tanpa memakai tali pinggang keledar n menjadi tular di media sosial, lapor akhbar The Sun semalam.
“Lihat, kami di sini terlibat dalam satu perlumbaan.
“Ada yang akan berkata bahawa saya sudah gila, namun saya tidak menyuruh anak saya mencuri pistol atau senapang mahu pun mengambil dadah.
“Ini lah kebanggaan dia, untuk memandu sebuah trak,” kata lelaki itu dalam video tersebut.
Bapa itu yang juga tidak memakai tali pinggang keledar kemudian mengalihkan kamera yang menunjukkan sebuah trak lain sedang mendekati mereka daripada lorong bertentangan.
Lokasi sebenar rakaman video tersebut tidak dapat dipastikan, namun orang ramai percaya ia dirakam di Brazil.

Video tersebut yang dimuat naik di akaun Instagram @qualificados_101 yang merupakan laman yang didedikasikan untuk pemandu trak. -Agensi


138 kematian, 119,814 kes aktif
Oleh SITI A'ISYAH SUKAIMI

17 Julai 2021, 6:46 pm
PUTRAJAYA – Sebanyak 138 kes kematian Covid-19 dilaporkan hari ini iaitu kematian tertinggi setakat ini menjadikan jumlah kes kematian di Malaysia sebanyak 6,866 kes.
Menurut ciapan Twitter Kementerian Kesihatan, kes aktif pula merekodkan sebanyak 119,814 kes termasuk 908 kes positif sedang dirawat di Unit Rawatan Rapi dan 425 kes memerlukan bantuan pernafasan.
“Kes baharu pula merekodkan sebanyak 12,528 kes termasuk 19 kes import, menjadikan jumlah kes positif Covid-19 sebanyak 905,851 kes.
“Terdapat 6,629 kes sembuh dengan jumlah kes sembuh terkini sebanyak 779,171 kes,” ujarnya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bukan ‘double standard’, Bella Astillah minta izin rakam video cucuk vaksin
17 Julai 2021, 6:50 pm
PETALING JAYA – Niat pelakon Bella Astillah untuk berkongsi pengalamannya menerima suntikan dos pertama vaksin semalam menimbulkan perasaan tidak puas hati dalam kalangan netizen.
Hal ini kerana, netizen mendakwa pelakon itu menerima layanan ‘double standard’ kerana boleh merakam setiap momen ketika menerima suntikan vaksin, sedangkan rakyat biasa tidak dibenarkan.
Menjelaskan keadaan sebenar, Bella atau nama lengkapnya Dayang Nabellah Awang Astillah berkata, kebenaran untuk merakam semuanya bergantung kepada petugas di pusat suntikan vaksin.
“Kepada yang tanya boleh pula rakam? Sebenarnya, terpulang setiap tempat itu sendiri. Saya minta kebenaran dulu. Kalau mereka kata tak boleh, saya tak rakamlah.
“Saya rakam video mama dan ayah tetapi saya tanya dulu tau. Saya tanya doktor dan petugas di sana. Sebab kadang-kadang ada yang tak selesa. Ini bukan soal ‘double standard’, tak ada,” katanya.
Bella menerima suntikan dos pertama vaksin jenis Pfizer di Hospital Pakar KPJ Tawakkal Kuala Lumpur bersama suaminya, Aliff Aziz.

Pada masa sama, pelakon drama Cinta Belum Tamat Tempoh itu mengingatkan pengikut Instagramnya agar tidak memilih jenis vaksin.
“Syukur dengan apa yang kita dapat. Tak boleh telefon minta dan tanya vaksin jenis apa. Mak ayah saya pun dapat vaksin yang berbeza.
“Tapi pada saya, sama saja. Janji dah lakukan tanggungjawab sebagai rakyat dengan mengambil vaksin. Jenama tak kisah, asalkan tetap vaksin,” katanya. – K! ONLINE


Bomba bantu kebumi jenazah Covid-19 seberat 200kg
Oleh NOR AINNA HAMZAH

17 Julai 2021, 7:22 pm
KUALA PILAH – Jenazah seorang wanita dengan berat badan 200 kilogram (kg) yang meninggal dunia akibat jangkitan Covid-19 selamat dikebumikan dengan bantuan bomba di sebuah tanah perkuburan Islam di Kampung Dioh Besar di sini, petang tadi.
Ketua Balai Bomba dan Penyelamat Kuala Pilah, Eva Saifun Kamuni berkata, bantuan khidmat khas bomba telah digerakkan selepas pihaknya menerima permintaan daripada Pejabat Kesihatan Daerah (PKD) dan Pejabat Agama Islam Daerah (PAID) pada tengah hari tadi.
Menurutnya, jenazah wanita itu dibawa ke tanah perkuburan ini dari Hospital Tuanku Ja’afar, Seremban dekat sini.
“Seramai tujuh anggota bomba digerakkan terus ke lokasi. Pihak kami menggunakan teknik lowering daripada tali webbing sebelum menurunkan jenazah secara perlahan-lahan.
“Terdapat dua kakitangan PAID yang menyambut jenazah wanita berusia 41 tahun itu dan selamat dikebumikan pada pukul 3.08 petang,” katanya ketika dihubungi di sini tadi. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengasuh durjana sepak, pijak dua beradik diberkas
Oleh MOHD SHARKAWI LONDING

17 Julai 2021, 6:51 pm
JOHOR BAHRU – Dua kanak-kanak lelaki menjadi mangsa dera pengasuh mereka di sebuah rumah di Taman Bukit Kempas, di sini oada 10 Jun lalu.
Kedua-dua mangsa merupakan adik-beradik berusia dua dan tiga tahun mengalami lebam pada anggota badan.
Ketua Polis Johor, Datuk Ayob Khan Mydin Pitchay berkata, pihaknya menerima laporan daripada keluarga mangsa pada pukul 5.31 petang semalam.
Bertindak atas laporan, polis menahan pengasuh berusia 37 tahun dan suaminya berusia 57 tahun serta seorang remaja perempuan bawah umur yang juga merupakan anak saudara pasangan itu.
“Hasil siasatan mendapati kedua-dua mangsa dihantar kepada pangasuh sejak 2018 ketika berusia setahun dan enam bulan.
“Pada 10 Jun lalu, kira-kira pukul 3 petang, kedua-dua mangsa telah didera oleh pengasuhnya dengan cara dipukul, disepak dan dipijak,”katanya dalam kenyataan di sini hari ini.

Mangsa dirujuk ke Hospital Sultanah Aminah di sini dan pemeriksaan mendapati mereka mengalami kecederaan ‘soft tissue injury’.
Pengasuh dan suaminya ditahan reman selama tujuh hari bermula hari ini sehingga 23 Julai depan manakala remaja perempuan direman selama tiga hari sehingga Isnin depan.
Kes disiasat mengikut Seksyen 31(1)(a) Akta Kanak-kanak 2001.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selangor, Kuala Lumpur kekal Fasa 1
Oleh SITI AMINAH MOHD YUSOF

17 Julai 2021, 7:35 pm
PETALING JAYA – Selangor dan Kuala Lumpur kekal dalam Fasa 1 Pelan Pemulihan Negara (PPN) meskipun Kerajaan mengumumkan Perintah Kawalan Pergerakan Diperketatkan (PKPD) di dua negeri berkenaan tidak dilanjutkan, semalam.
Timbalan Perdana Menteri, Datuk Seri Ismail Sabri Yaakob berkata, nilai ambang tiga indikator utama di Selangor dan Kuala Lumpur perlu dicapai sebelum beralih ke Fasa 2.
“Nilai ambang vaksinasi 10 peratus populasi dewasa sudah dicapai tetapi kes masih tinggi manakala tahap penggunaan katil di unit rawatan rapi (ICU) masih kritikal.
“Sebagai makluman, PKPD akan dikenakan terhadap lokaliti-lokaliti yang
merekodkan trend peningkatan kes Covid-19 yang mendadak,” katanya dalam kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


14 kenderaan diarah berpatah balik di Kelantan
Oleh ROHANA MOHD. NAWI

17 Julai 2021, 7:05 pm
KOTA BHARU – Sebanyak 14 buah kenderaan diarah berpatah balik ketika pemeriksaan sekatan jalan raya (SJR) di empat buah daerah di Kelantan hari ini.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, kesemua kenderaan itu diarah berbuat demikian selepas dikesan cuba merentas daerah dan negeri tanpa kebenaran polis.
Katanya, daripada jumlah itu, enam kenderaan diarah berpatah balik di SJR Kota Bharu, Bachok (4), Tanah Merah (2) dan Pasir Puteh (2).
“Pemandu kenderaan dikenal pasti cuba merentas daerah dan negeri pada pukul 8 pagi hingga 4 petang tadi.
“Polis juga mengesan dua kenderaan yang cuba merentas negeri ke Terengganu di SJR Pasir Puteh, namun tidak dibenarkan.
“Kita tidak menolak kemungkinan individu terbabit mencuba nasib untuk pulang menyambut Hari Raya Aidiladha,” katanya ketika dihubungi Kosmo! hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan panik, kekal dalam lokaliti PKPD
Oleh MOHD YUNUS YAKKUB

17 Julai 2021, 7:51 pm
SHAH ALAM – Kesemua penduduk di empat lokaliti yang dikenakan Perintah Kawalan Pergerakan Diperketatkan (PKPD) diminta tidak panik dan kekal di lokaliti tersebut.
Empat lokaliti itu adalah Damai Apartment PJS 8, Petaling Jaya ; Jalan Pandan Indah, Hulu Langat ; Jalan Batu Nilam Bukit Tinggi, Klang dan Taman Samudera di Gombak bermula esok dan dijangka tamat pada 31 Julai depan.
Menteri Besar Selangor, Datuk Seri Amirudin Shari berkata, beliau yang telah mempengerusikan Mesyuarat Penyelarasan PKPD pagi tadi telah mencapai beberapa ketetapan dalam melancarkan operasi di lokaliti itu.
Katanya, ini termasuk bekalan bakul makanan akan dipastikan siap bagi penerima tidak lewat dari 48 jam selepas PKPD dikuatkuasakan.
“Saringan Covid-19 akan dilakukan kepada semua warga dalam lingkungan PKPD terbabit dengan warga yang positif akan diasingkan bagi tujuan pemantauan dan rawatan bersesuaian.
“Manakala, mereka yang didapati negatif akan divaksin oleh Pejabat Kesihatan Daerah (PKD),” katanya dalam kenyataan hari ini.

Amirudin menegaskan pelaksanaan PKPD ini akan menggunapakai Tatacara Pengendalian Piawai (SOP) PKPD sedia ada seperti yang dipakai sebelum ini.
“Tidak ada sebarang pergerakan masuk dibenarkan oleh pihak berkuasa ke atas mana-mana warga yang telah meninggalkan kawasan tersebut lebih awal,” jelasnya.
Terdahulu, Timbalan Perdana Menteri, Datuk Seri Ismail Sabri Yaakob mengumumkan PKPD melibatkan 34 mukim dalam lapan daerah di Selangor bermula 3 Julai lalu membabitkan lebih 6 juta rakyat tamat mengikut jadual yang ditetapkan semalam. – K!ONLINE


Ramai marah ada yang degil curi-curi balik kampung
Oleh NUR HUDA MUSA

17 Julai 2021, 4:53 pm
PETALING JAYA – Orang ramai meluahkan rasa kecewa susulan keadaan trafik yang mula sesak dipercayai akibat daripada cubaan balik kampung bagi menyambut Hari Raya Aidiladha pada Selasa nanti.
Tinjauan Kosmo! di beberapa laman sosial mendapati, orang ramai turut marah dengan sikap sesetengah individu yang ternyata masih berdegil mahu merentas daerah atau negeri tanpa memikirkan risiko membawa penyakit berjangkit Covid-19.
Seorang netizen dikenali sebagai, Che Azmi berkata, ramai yang terkesan dan terpaksa berpisah dengan keluarga sejak wabak ini melanda justeru orang ramai sepatutnya bersabar.
“Sabarlah dulu. Saya ni jauh di Sabah. Rindu sangat kat mak di Muar tu. Dua tahun dah tak balik jenguk mak. Rasanya ramai lagi yang senasib dengan saya ni.. Kalau dikata rakyat punca naik Covid-19 kamu marah pula, saya sudah lengkap dua dos vaksin pun masih takut hendak keluar kerana anak-anak masih kecil,” katanya.
Seorang lagi netizen, Maria Asin pula berkata, seeloknya individu yang degil hendak pulang ke kampung ini tidak dibenarkan balik semula.
“Bagi je balik. Bagi je apa mereka mahu. Mereka sahaja kan ada keluarga. Jadi, izinkanlah.

“Tapi, tolong jangan masuk semula ke Selangor. Kami anak jati Selangor pun tidak rentas daerah, sudah berbulan tidak pulang ke kampung,” katanya.
Semalam Kosmo! melaporkan polis mengesan peningkatan kira-kira lima peratus jumlah kenderaan dari negeri-negeri utara tanah air yang memasuki Kelantan melalui sekatan jalan raya (SJR) di Jeli.
Sementara itu, Lembaga Lebuh Raya Malaysia (LLM) juga memaklumkan perkara sama hari ini apabila berlaku kesesakan di Plaza Tol Gombak setakat pukul 1.48 tengah hari tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keranda terbang, hantu ketuk pintu resahkan warga Malang
Oleh KOSMO!

17 Julai 2021, 5:10 pm
JAKARTA – Pengguna media sosial yang baru-baru ini gempar dengan kemunculan lampor atau keranda terbang serta hantu mengetuk pintu rumah dinasihatkan oleh ulama untuk membaca doa, lapor laman Suara.com semalam.
Penampakan lampor dan hantu terbang itu hangat diperkatakan di Malang dan juga daerah lain di Jawa Timur.
Hal tersebut membuatkan orang ramai bimbang kerana menurut mitos Jawa, lampor dikaitkan dengan sesuatu wabak atau musibah.
Ulama yang juga Pengasuh Pondok Pesantren Rakyat Al Amin, Malang, Kiai Abdullah Sam  berkata, masyarakat tidak perlu takut dengan hal itu,  namun perlu sentiasa berjaga-jaga.
“Jangan takut, hanya perlu berjaga-jaga sahaja kerana semua kekuasaan itu datangnya daripada Allah S.W.T.,” katanya.
Beliau juga turut mengajak orang Islam untuk membaca kalimah audzubillah, ayat Kursi dan juga surah Yaasin.

“Bagaimana cara mengubatinya? Semuanya berasal daripada al-Quran dan al-Quran itu adalah as-syifa yang bermaksud pengubat,” kata Abdullah.
Beliau menambah, waktu terbaik untuk berdoa supaya dilindungi adalah selepas setiap solat fardu.
“Solat itu bukan hanya untuk berlindung daripada sihir, namun ia juga sebagai perlindungan daripada semua bala dari  Allah S.W.T.,” jelasnya. -Agensi


WHO tidak larang Thailand campur vaksin
Oleh KOSMO!

17 Julai 2021, 5:20 pm
BANGKOK – Biarpun Ketua Saintis Pertubuhan Kesihatan Sedunia (WHO) sebelum ini memberi amaran larangan mencampurkan vaksin, seorang wakilnya bagaimanapun memaklumkan bahawa WHO tidak membantah rancangan Thailand mahu menggunakan vaksin campuran, lapor laman berita The Thaiger News semalam
Vaksin Sinovac yang kurang berkesan dalam mengekang penularan varian Delta sekali gus varian dominan di Thailand mendorong pihak berkuasa kesihatannya  meluluskan rancangan memberikan vaksin AstraZeneca sebagai suntikan penggalak kepada mereka yang sudah menerima dua dos vaksin Sinovac.
Program itu memberi keutamaan kepada petugas kesihatan kerana mereka paling berisiko dijangkiti Covid-19.
Ketua Saintis WHO, Dr. Soumya Swaminathan sebelum ini memberi amaran tentang bahaya mencampurkan vaksin kerana tiada kajian dan data cukup bagi memastikan kaedah itu selamat.
“Ia merupakan trend yang  bahaya. Kita tidak mempunyai data dan bukti tentang kaedah menggunakan vaksin campuran.
“Ini akan menyebabkan negara-negara menjadi huru-hara apabila penduduk mula menentukan siapa dan bila untuk mengambil dos kedua, ketiga dan keempat,” katanya.

Selepas Jawatankuasa Penyakit Berjangkit Nasional Thailand meluluskan kaedah tersebut, wakil WHO di Thailand mengeluarkan maklum balas lebih ‘lemah’.
Kata mereka, amaran Swaminathan itu merujuk kepada risiko kerana kekurangan data serta bahaya apabila individu tidak terlatih menentukan vaksin yang boleh dicampur.
Sebaliknya, sektor kesihatan awam nasional yang bekerja di samping agensi kerajaan mempunyai akses kepada penyelidikan dan data untuk membantu membuat keputusan yang lebih tepat.
Penyelidikan yang tepat dan pemerhatian teliti akan mengurangkan risiko akibat campuran vaksin.
Thailand ketika ini meluluskan dos AstraZeneca tiga hingga empat minggu selepas suntikan pertama vaksin Sinovac.
Negara itu juga telah memberi lampu hijau bagi penggunaan AstraZeneca sebagai vaksin penggalak kepada petugas barisan hadapan dan petugas perubatan selepas lebih 600 pekerja hospital yang sudah menerima dua dos vaksin Sinovac dimasukkan ke hospital akibat jangkitan Covid-19.
Pegawai kesihatan Thailand mengesahkan bahawa keputusan untuk mencampurkan Sinovac dan AstraZeneca dibuat susulan hasil kajian tempatan. -Agensi


‘Mesti ada sebab Allah tak buka jalan’ – Nabila Huda nasihat Caprice
Oleh NUR EMIRA SAIZALI

17 Julai 2021, 6:43 pm
PETALING JAYA – “Mesti ada sebab mengapa Allah SWT tak buka jalan tetapi kenapa buka aib orang lain.”
Itu antara respons pelakon versatil Nabila Huda Suhaimi atau lebih dikenali sebagai Abil dalam bebenang ciapan Twitter berhubung isu penyanyi rap, Caprice yang sedang hangat diperkatakan dalam media sosial sejak semalam.
Menerusi ciapan tersebut, Abil meminta Caprice atau nama sebenarnya Ariz Ramli reda dan menerima realiti meskipun tidak diberi peluang untuk memasuki sempadan Gaza, Palestin.
“Apa kau buat ni dik, hancur hidup dan masa depan. Kita biar terkenal sebab bakat dan kebaikan bukannya kerana kebodohan atau kesilapan berulang.
“Jika tidak lepas, reda. Mesti ada sebab Allah SWT tak buka jalan tetapi kenapa buka air orang lain. Kau beria cerita tentang kemanusiaan, akhirnya kau yang pecah-belahkan sesama Islam sehingga timbulkan fitnah,” tegur pelakon filem Mama itu.
Dalam ciapan lain, Abil turut menasihatkan agar para selebriti tanah air sentiasa menjaga adab dan tidak bersikap kurang ajar dengan orang lain.

“Jangan kurang ajar dan sentiasa merendah diri kerana semua ini perlu ada dalam diri barulah hidup aman.
“Inilah dia orang yang tak pernah dapat perhatian sehebat begini. Benda inilah yang saya sentiasa ingat walaupun sudah terkenal.
“Lepas tu nanti keluarkan kenyataan kemurungan. Kau yang buat hal tetapi tidak boleh terima kecaman teruk. Cuba kalau pada mulanya tiada masalah, maka tiadalah kecaman,” katanya lagi.
Selain itu, dia turut membuat ciapan berbaur perli yang ditujukan kepada Caprice mengenai pengakuannya mengambil pil tidur hari ini.
“Drama sudah bermula, makan pil tidur sebab penat berfikir pasal Palestin dan berjihad.
“Berjihad untuk negara sendiri dululah, kemudian minta maaf lepas itu nak hubungan baik seperti dahulu. Nasi sudah jadi bubur, selamat berjaya,” tulis anak kepada penyanyi rock terkenal, Amy Seacrh itu.
Hari ini, Kosmo! melaporkan Caprice menepis dakwaan mengatakan dia mengalami kemurungan namun mengaku mudah marah sekiranya jihad yang dilakukannya diganggu pihak lain.
Sejak semalam, nama Caprice menjadi bualan hangat netizen selepas mendedahkan usaha untuk memasuki Gaza tidak berjaya kerana campur tangan pihak lain.
Malah, dia turut mendedahkan pendakwah popular Ustaz Ebit Lew (UEL) telah menyekatnya dalam Instagram serta memberi bayangan bahawa UEL antara punca dia masih tidak dibenarkan masuk ke Gaza.
Kosmo! pada 24 Jun lalu melaporkan Caprice terbang seorang diri ke Mesir untuk melaksanakan misi kemanusiaan di Gaza yang telah lama diimpikannya. – K! ONLINE


Polis serbu pusat karaoke, 15 individu ditahan
17 Julai 2021, 5:02 pm
KUALA LUMPUR – Keseronokan dua lelaki tempatan yang sedang berhibur bersama beberapa wanita pelayan pelanggan (GRO) di sebuah KTV terkenal di Bukit Bintang tidak sampai kemuncak apabila diserbu polis awal pagi, hari ini.
Timbalan Ketua Jabatan Siasatan Jenayah (JSJ) Kuala Lumpur, Asisten Komisioner Nasri Mansor berkata, serbuan ke premis tersebut dilakukan empat pegawai dan 21 anggota polis dengan diketuai Asisten Superintendan Ridhuan Abdul Razak bermula pukul 2 pagi.
“Serbuan menerusi Ops Noda itu dilakukan selepas polis mendapati wujud kegiatan GRO, pelacuran dan pelanggaran prosedur operasi standard (SOP) Perintah Kawalan Pergerakan di premis berkenaan.
“Seramai 15 individu berumur antara 19 hingga 57 tahun berjaya diberkas yang terdiri daripada seorang pengurus premis, empat pekerja, dua pelanggan dan lapan wanita GRO warga Vietnam.
Antara GRO warga Vietnam yang ditahan.
“Turut dirampas pelbagai peralatan yang digunakan untuk berhibur antaranya alat pembesar suara, mikrofon, set audio karaoke dan kondom,” ujarnya kepada Kosmo! hari ini.
Jelasnya, hasil saringan ujian air kencing mendapati seorang pekerja dan lima GRO positif dadah jenis syabu.

Katanya, kesemua orang kena tahan (OKT) itu direman hari ini bagi membantu siasatan kes mengikut Seksyen 55 B, Seksyen 6(1)(c) dan Seksyen 15(1)(b) Akta Imigresen, Seksyen 4(1) Akta Hiburan dan Seksyen 22(b) Seksyen 22 (b) Perintah Pengawalan dan Pencegahan Penyakit Berjangkit 1988. – K! ONLINE


Dua lelaki ditahan milik senjata api, 13 peluru
Oleh IVAN AMIRUL

17 Julai 2021, 5:53 pm
KOTA KINABALU – Selaras ‘pump gun’ bersama 13 peluru penabur dirampas Pasukan Gerakan Am (PGA) berikutan penahanan dua lelaki di kawasan ladang sawit Batu 14, Jalil Alip, Sandakan semalam.
Dalam kejadian pukul 9.45 malam itu, dua lelaki berusia 21 dan 49 tahun terbabit ditahan anggota Tiger Platoon Batalion 15 PGA Sandakan selepas dilihat dalam keadaan mencurigakan dalam sebuah pacuan empat roda.
Komander Briged PGA Sabah, Senior Asisten Komisioner Mohd. Abduh Ismail berkata, pemeriksaan ke atas kenderaan itu menemui sebuah beg berisi 13 peluru penabur pelbagai jenis.
“Ketika siasatan dijalankan, seorang lelaki tiba-tiba muncul dengan membawa selaras senjata api jenis pump gun,” katanya dalam kenyataan di sini tadi.
Kedua-dua suspek dikesan dalam operasi Op Khazanah yang dijalankan di kawasan berkenaan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sekolah mula sesi bersemuka 1 September depan
Oleh NOR IDAYU BOSRO

17 Julai 2021, 5:09 pm
PUTRAJAYA – Kementerian Pendidikan (KPM) membuat ketetapan bahawa sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September depan dengan mengambil kira kadar vaksinasi semasa.
KPM dalam satu kenyataan berkata, sesi persekolahan secara Pengajaran dan Pembelajaran di Rumah (PdPR) akan diteruskan sehingga 31 Ogos ini.
Menurut KPM, ketetapan itu terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM.
“KPM akan terus mengambil kira penilaian risiko oleh Kementerian Kesihatan dan Majlis Keselamatan Negara bagi melihat sekiranya terdapat keperluan untuk membuat perubahan terhadap tarikh tersebut.
“Sebarang perubahan akan dimaklumkan lebih awal,” kata kenyataan itu di sini hari ini.
KPM akan memaklumkan perincian lanjut mengenai pembukaan sekolah bagi sesi PdP secara bersemuka selewat-lewatnya seminggu sebelum sekolah dibuka. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kemaluan lelaki dua minggu tersangkut pada mangga kunci
Oleh KOSMO!

17 Julai 2021, 6:30 pm
BANGKOK – Seorang lelaki bujang menderita kecacatan zakar kekal selepas organ tersebut tersangkut pada mangga kunci selama dua minggu, lapor akhbar Daily Mail semalam.
Lelaki berusia 38 tahun itu mengepit kemaluannya pada satu mangga besi, namun dia tidak sengaja menghilangkan kuncinya, menyebabkan zakarnya mula membengkak.
Dia cuba membuka mangga kecil itu, namun gagal lalu membiarkan sahaja alat itu tersangkut pada kemaluannya selama dua minggu sehingga berlaku jangkitan dan menjadi terlalu sakit. Dia kemudian dikejarkan ke sebuah hospital di Bangkok.
Ibu lelaki itu memaklumkan kepada petugas perubatan bahawa anaknya suka memasukkan zakarnya ke dalam lubang-lubang kecil.
Tambahnya, anak lelakinya itu tidak mempunyai teman wanita dan berasa bosan kerana terlalu lama berkurung dalam rumah akibat pandemik Covid-19.
“Anak saya seorang yang suka berahsia dan tidak mempunyai teman wanita. Dia telah lama terkurung di dalam rumah kerana bimbang untuk keluar akibat pandemik,” kata wanita itu yang amat malu dengan tindakan anaknya.

Pasukan perubatan mengambil masa 30 minit untuk memotong mangga kunci itu dengan menggunakan pemotong elektrik.
Walaupun sudah berjaya dikeluarkan daripada mangga kunci itu, pasukan perubatan memaklumkan bahawa insiden itu mungkin mengakibatkan kerosakan berkekalan kepada zakar kerana ia telah tersekat terlalu lama. -Agensi


Penganjur, peserta himpunan akan dikompaun
17 Julai 2021, 6:06 pm
KUALA LUMPUR – Polis akan mengeluarkan kompaun ke atas penganjur dan 20 individu yang melanggar operasi standard (SOP) Perintah Kawalan Pergerakan (PKP) kerana menyertai perhimpunan di Padang Dataran Merdeka di sini hari ini.
Ketua Polis Daerah Dang Wangi, Asisten Komisioner Mohamad Zainal Abdullah berkata, mereka yang terlibat akan dipanggil dalam masa terdekat untuk diserahkan kompaun.
“Melalui siasatan awal, kita sudah mengenal pasti tiga individu yang dipercayai bertindak sebagai penganjur perhimpunan tersebut,” ujarnya dalam kenyataan hari ini.
Jelasnya, kumpulan yang terdiri daripada 20 individu itu didapati mula berkumpul pada pukul 2.55 petang dengan membawa bendera hitam dan beberapa barangan lain.
“Semasa himpunan itu berlangsung dilancarkan puisi sebagai bantahan kerana pihak terlibat yang gagal menangani Covid-19.
“Kumpulan itu diketuai Sekretariat Solidariti Rakyat yang merupakan gabungan parti politik iaitu Parti Ikatan Demokratik Malaysia (MUDA), Pejuang Tanah Air (Pejuang), Parti Amanah Negara (Amanah) dan Parti Keadilan Rakyat (PKR),” ujarnya.

Pasukan Pemantauan Pematuhan SOP PKP diketuai Superintendan Naazron Abdul Yusoff telah ke lokasi perhimpunan dan mengarahkan kumpulan itu bersurai.
Tiada sebarang kejadian yang tidak diingini berlaku di lokasi perhimpunan tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929